ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΔ΄

Παρασκευή 27 Ιουνίου 2025

Αθήνα, σήμερα στις 27 Ιουνίου 2025, ημέρα Παρασκευή και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-6-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΜΓ΄ συνεδριάσεώς του, της Τετάρτης 25 Ιουνίου 2025, σε ό,τι αφορά την ψήφιση στο σύνολο του σχεδίου νόμου: «Πλαίσιο για την ενίσχυση της ανθεκτικότητας: Διατάξεις για την πολιτική προστασία και το Πυροσβεστικό Σώμα».)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Δευτέρας 30 Ιουνίου 2025.

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1090/18-6-2025 επίκαιρη ερώτηση του Βουλευτή Ηρακλείου της Κ.Ο. «ΝΕΑ ΔΗΜΟΚΡΑΤΙΑ» κ. Ελευθέριου Αυγενάκη προς την Υπουργό Τουρισμού με θέμα: «Θεσμική αναβάθμιση και ανάπτυξη της Ανώτερης Σχολής Τουριστικής Εκπαίδευσης Κρήτης (ΑΣΤΕΚ) - Στόχευση η εκπαίδευση/κατάρτιση ανώτερων στελεχών για την παροχή υψηλής ποιότητας υπηρεσιών σε όλους τους κλάδους της τουριστικής βιομηχανίας».

2. Η με αριθμό 1092/19-6-2025 επίκαιρη ερώτηση του Βουλευτή Χαλκιδικής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Απόστολου Πάνα προς τον Υπουργό Περιβάλλοντος και Ενέργειας με θέμα: «Ποιο το χρονοδιάγραμμα για την κατασκευή του Φράγματος του Χαβρία στην Χαλκιδική;».

3. Η με αριθμό 1096/20-6-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Είναι αλήθεια ότι ο ΔΕΔΔΗΕ ΑΕ έδωσε 21,5 εκατομμύρια για αγορά ακινήτου που δεν χρησιμοποιεί;».

4. Η με αριθμό 1113/23-6-2025 επίκαιρη ερώτηση του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς τον Υπουργό Εθνικής Άμυνας με θέμα: «Αξιοποίηση του στρατοπέδου «Βελισσαρίου» στα Ιωάννινα προς όφελος του λαού».

5. Η με αριθμό 1085/16-6-2025 επίκαιρη ερώτηση της Βουλευτού Β2΄Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κυρίας Μαρίας Αθανασίου προς τον Υπουργό Εθνικής Οικονομίας και Οικονομικών με θέμα: «Οικονομικές επιβαρύνσεις εταιρειών οι οποίες ουδέποτε λειτούργησαν».

6. Η με αριθμό 1093/19-6-2025 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Περιβάλλοντος και Ενέργειας με θέμα: «Να ενημερώσει η κυβέρνηση για το σχέδιο καύσης απορριμμάτων».

7. Η με αριθμό 1121/23-6-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών με θέμα: «Η χτυπητή αναντιστοιχία λόγων και πράξεων στην κυβερνητική πολιτική στην πρόσφατη κλιμάκωση της κρίσης ανάμεσα στο Ισραήλ και το Ιράν».

8. Η με αριθμό 1091/18-6-2025 επίκαιρη ερώτηση της Ανεξάρτητης Βουλευτού Πέλλας κυρίας Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Κατάργηση του ΟΠΕΚΕΠΕ».

9. Η με αριθμό 1119/23-6-2025 επίκαιρη ερώτηση του Ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Εξωτερικών με θέμα: «Ενημέρωση για την επίπτωση στα συμφέροντα της χώρας μας από την ενδεχόμενη ψήφιση του Τούρκο - Λιβυκού συμφώνου από το κοινοβούλιο της Λιβύης».

Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1094/19-6-2025 επίκαιρη ερώτηση της Βουλευτού Λάρισας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ευαγγελίας Λιακούλη προς τον Υπουργό Υγείας με θέμα: «Χωρίς δημόσια περίθαλψη οι κάτοικοι των Αμπελοκήπων Λάρισας, λόγω έλλειψης ιατρού ενηλίκων στην τοπική Μονάδα Υγείας (ΤΟΜΥ)».

2. Η με αριθμό 1099/20-6-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας με θέμα: «Τα αναξιοποίητα νερά του Αλμυρού Ποταμού Ηρακλείου Κρήτης».

3. Η με αριθμό 1114/23-6-2025 επίκαιρη ερώτηση του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για τις ατομικές συμβάσεις εργασίας στα ξενοδοχεία της Κέρκυρας».

4. Η με αριθμό 1095/19-6-2025 επίκαιρη ερώτηση του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Μη καταβολή αποζημιώσεων στους πληγέντες αγροτοπαραγωγούς της Ημαθίας και της Πέλλας λόγω καταστροφών από έντονα καιρικά φαινόμενα βροχοπτώσεων του Αυγούστου του 2024 με άγνωστο το αν θα συμπεριληφθούν οι πληγείσες καλλιέργειες ροδάκινων στις σχετικές προβλεπόμενες αποζημιώσεις από το Μέτρο 23».

5. Η με αριθμό 1112/23-6-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Περιβάλλοντος και Ενέργειας με θέμα: «Αποθήκευση CO2 στον Πρίνο - Η επικίνδυνη απουσία δημόσιου ενεργειακού σχεδιασμού στο όνομα της «πράσινης» μετάβασης».

6. Η με αριθμό 1122/23-6-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Υγείας με θέμα: «Η συνεχιζόμενη συσκότιση των διασυνδέσεων της ‘Ομάδας Αλήθειας’ με το κυβερνών κόμμα και με ιδιωτικές εταιρείες που φέρεται να εισπράττουν δημόσιο χρήμα».

7. Η με αριθμό 1106/22-6-2025 επίκαιρη ερώτηση της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Χριστίνας Σταρακά προς την Υπουργό Παιδείας, Θρησκευμάτων και Αθλητισμού με θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου (ΔΑΚ) Αγρινίου ‘‘Μιχάλης Κούσης’’».

8. Η με αριθμό 1100/20-6-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Ανάπτυξης με θέμα: «’Βάλτωσε’ το ‘Ερευνώ Καινοτομώ’».

9. Η με αριθμό 1116/23-6-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Εσωτερικών με θέμα: «Να μην πληρώσει ξανά ο λαός του Ηρακλείου για το Πολιτιστικό Συνεδριακό Κέντρο (ΠΣΚΗ)».

10. Η με αριθμό 1123/23-6-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Αγροτικής Ανάπτυξης και Τροφίμων με θέμα: «Η διαβίβαση δικογραφίας από την Ευρωπαία Εισαγγελέα στη Βουλή αναφορικά με τη φερόμενη εμπλοκή πρώην και νυν υπουργών της Νέας Δημοκρατίας σε σκάνδαλα διαφθοράς του ΟΠΕΚΕΠΕ».

11. Η με αριθμό 1107/22-6-2025 επίκαιρη ερώτηση του Βουλευτή Κοζάνης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλου προς τον Υπουργό Περιβάλλοντος και Ενέργειας με θέμα: «Αγανάκτηση στους κατοίκους της Δυτικής Μακεδονίας από την άμεση επαφή των μεγάλων φωτοβολταϊκών πάρκων με τα σπίτια τους».

12. Η με αριθμό 1101/20-6-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Περιβάλλοντος και Ενέργειας με θέμα: «Έκδοση ενιαίου ετήσιου λογαριασμού για το αγροτικό ρεύμα και επανένταξη όλων των αγροτών στη ρύθμιση των 120 δόσεων αποπληρωμής του».

13. Η με αριθμό 1117/23-6-2025 επίκαιρη ερώτηση της Βουλευτού Β΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Διαμάντως Μανωλάκου προς τον Υπουργό Αγροτικής Ανάπτυξης και Τροφίμων με θέμα: «Τα πρόστιμα της Ε.Ε. να τα πληρώσουν όσοι έχουν την πραγματική ευθύνη και όχι οι αγρότες και ο λαός που δεν φταίνε».

14. Η με αριθμό 1108/22-6-2025 επίκαιρη ερώτηση της Βουλευτού Λάρισας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων με θέμα: «Σε απόλυτο αδιέξοδο οι κτηνοτρόφοι της χώρας, εξαιτίας της ευλογιάς και των συνεπειών της».

15. Η με αριθμό 1103/20-6-2025 επίκαιρη ερώτηση του Βουλευτή Αχαΐας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Σε εκκρεμότητα παραμένει εδώ και χρόνια η ολοκλήρωση της σιδηροδρομικής διασύνδεσης Αιγίου-Πάτρας».

16. Η με αριθμό 1104/20-6-2025 επίκαιρη ερώτηση του Βουλευτή Αχαΐας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Επέκταση της Κεντρικής Διώρυγας Πηνειού στον Δήμο Δυτικής Αχαΐας».

Αναφορές- Ερωτήσεις (Άρθρο 130 παράγραφος 5 του Κανονισμού της Βουλής)

1. Η με αριθμό 5495/19-5-2025 ερώτηση του Βουλευτή Χίου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Σταύρου Μιχαηλίδη προς τον Υπουργό Εθνικής Οικονομίας και Οικονομικών με θέμα: «Υπαγωγή των πληγέντων της καταστροφικής πυρκαγιάς της 25.8.2016 στη Σιδηρούντα της Χίου και των θυμάτων των λοιπών φυσικών καταστροφών της χώρας στις ειδικές δικονομικές ρυθμίσεις του άρθρου 224 του ν. 5193/2025».

2. Η με αριθμό 1478/28-3-2025 αναφορά του Βουλευτή Δράμας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλου Ξανθόπουλου προς τον Υπουργό Εθνικής Οικονομίας και Οικονομικών με θέμα: «Κλείνει τελικά η ΔΟΥ Δράμας;».

3. Η με αριθμό 5264/12-5-2025 ερώτηση της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κυρίας Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Κοινωνικό Ταμείο για το Κλίμα χωρίς την κοινωνία;».

4. Η με αριθμό 4258/27-3-2025 ερώτηση του Ανεξάρτητου Βουλευτή Δράμας κ. Δημήτριου Κυριαζίδη προς τον Υπουργό Περιβάλλοντος και Ενέργειας με θέμα: «Παραχώρηση κατά χρήση του Υπαίθριου Πέτρινου Θεάτρου στο Φαράγγι της Πετρούσας στον Δήμο Προσοτσάνης».

5. Η με αριθμό 1040/7-11-2024 ερώτηση της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κυρίας Έλενας Ακρίτα προς τον Υπουργό Υγείας με θέμα: «Η ψυχική υγεία αποτελεί ανθρώπινο δικαίωμα. Σοβαρές ελλείψεις στο Ψυχιατρικό Νοσοκομείο Αττικής».

6. Η με αριθμό 1839/7-5-2025 αναφορά του Ε’ Αντιπροέδρου της Βουλής και Βουλευτή Αρκαδίας της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ» κ. Οδυσσέα Κωνσταντινόπουλου προς τον Υπουργό Εθνικής Οικονομίας και Οικονομικών με θέμα: «Η περαιτέρω κεντρικοποίηση των φορολογικών υπηρεσιών γίνεται εις βάρος των τοπικών κοινωνιών, των εργαζόμενων, των επαγγελματιών και των τοπικών επιχειρήσεων, ειδικά στις περιοχές που οι ιδιαιτερότητες της γεωγραφίας της Ελλάδας καθιστούν πολύ δύσκολες τις μετακινήσεις».

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι στο πλαίσιο του κοινοβουλευτικού ελέγχου την Παρασκευή 27 Ιουνίου 2025 οι επίκαιρες ερωτήσεις που θα συζητηθούν είναι οι εξής:

Οι με αριθμό 1098/20-6-2025, 1109/23-6-2025, 1111/23-6-2025 και 5629/23-6-2025 επίκαιρες ερωτήσεις, θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη.

H με αριθμό 1105/21-6-2025 επίκαιρη ερώτηση, θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές.

Θα ξεκινήσουμε με τη δεύτερη με αριθμό 1098/20-6-2025 επίκαιρη ερώτηση πρώτου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Υγείας με θέμα: «Επείγουσες ανάγκες στελέχωσης και λειτουργίας των νοσοκομείων και Κέντρων Υγείας της Αιτωλοακαρνανίας».

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, καλημέρα. Θα προσπαθήσω να ξεκινήσω κάνοντας μία ψυχρή περιγραφή της κατάστασης στα νοσοκομεία της Αιτωλοακαρνανίας, πραγματικά ψυχρή περιγραφή που αποκρυσταλλώνει τη δύσκολη στιγμή και κατάσταση στις δύο νοσηλευτικές μονάδες στο Μεσολόγγι και στο Αγρίνιο χωρίς βερμπαλισμούς, χωρίς πολλά λόγια. Αλλά θα ήθελα και εσείς να είστε στο ίδιο μήκος κύματος και να κάνουμε μία κουβέντα βάζοντας κάτω πολύ συγκεκριμένα στοιχεία και απαντώντας σε αυτά για το πώς μπορεί να ενισχυθεί η δημόσια περίθαλψη στην Αιτωλοακαρνανία, στον μεγαλύτερο νομό σε έκταση της χώρας, σε μία περιοχή που ειδικά το ένα μέρος του νομού έχει τουριστική κίνηση το καλοκαίρι. Αναφέρομαι στα Κέντρα Υγείας του Αστακού, του Μύτικα, της Βόνιτσας και της Ναυπάκτου, από την άλλη μεριά του νομού Αιτωλοακαρνανίας.

Θα αναφερθώ στην πρωτολογία μου, κύριε Υπουργέ, σε ορισμένα πολύ συγκεκριμένα στοιχεία σε σχέση με τις νοσηλευτικές μονάδες. Νοσοκομείο Μεσολογγίου, στοιχεία από την εφημερία στις 24 Μαΐου, σχετικά πρόσφατα δηλαδή. Η Καρδιολογική και Ορθοπεδική κλινική δεν εφημέρευαν, αλλά αυτό δεν είναι σημειακό. Συμβαίνει και άλλες μέρες τον μήνα λόγω έλλειψης ιατρικού προσωπικού. Η Παθολογική κλινική λειτούργησε με έναν μόνο επιμελητή παθολόγο. Η Μαιευτική- Γυναικολογική κλινική έχει ουσιαστικά πάψει να λειτουργεί. Αυτό συμβαίνει σε μόνιμη βάση. Το αναισθησιολογικό τμήμα δεν εφημερεύει καθιστώντας αδύνατη την κάλυψη επειγόντων χειρουργικών περιστατικών. Παιδίατρος στο νοσοκομείο του Μεσολογγίου δεν υπάρχει. Μετά από συνταξιοδότηση δεν αναπληρώθηκε η θέση. Μονήρεις ειδικότητες όπως νευρολόγος, οφθαλμίατρος έχουν εκλείψει. Καμία πρόβλεψη αναπλήρωσης δεν υπάρχει.

Τηρουμένων των αναλογιών η κατάσταση στο νοσοκομείο του Αγρινίου έχει ως εξής. Έχουμε τριάντα τέσσερις κενές οργανικές θέσεις σε καίρια τμήματα, όπως είναι το τμήμα επειγόντων περιστατικών, η χειρουργική, η μονάδα εντατικής θεραπείας, το αιματολογικό και η ψυχιατρική. Η ΜΕΘ λειτουργεί μόνο με δύο μόνιμους γιατρούς με τις υπόλοιπες μέρες να καλύπτονται από μετακινούμενους από τα Γιάννενα, γεγονός που υπονομεύει τη συνέχεια και την ποιότητα της φροντίδας. Η χειρουργική κλινική επιπρόσθετα διαθέτει μόλις τέσσερις χειρουργούς χωρίς βοηθούς με αποτέλεσμα την αδυναμία πλήρους κάλυψης των εφημεριών.

Η λίστα δεν σταματάει εδώ, κύριε Υπουργέ. Υπάρχουν κι άλλα επιμέρους στοιχεία. Εγώ θέλω σε μια επίκαιρη ερώτηση που απευθύνω στον Υπουργό Υγείας να μιλάω με στοιχεία και όχι γενικά και αόριστα για μία πολύ κρίσιμη και δύσκολη κατάσταση της δημόσιας περίθαλψης στο νομό Αιτωλοακαρνανίας.

Το ερώτημα λοιπόν είναι σαφές τουλάχιστον σε σχέση με την πρωτολογία. Θα ήθελα σας παρακαλώ να δώσετε και μία σαφή απάντηση για το τι μέτρα θα λάβετε για την άμεση κάλυψη των κενών θέσεων ιατρικού και νοσηλευτικού προσωπικού στα νοσοκομεία του Μεσολογγίου και του Αγρινίου. (MA)

Και τι σχεδιασμός συγκεκριμένος υπάρχει για την ενίσχυση της Πρωτοβάθμιας Φροντίδας Υγείας στην Αιτωλοακαρνανία, έτσι ώστε να αποσυμφορηθούν τα νοσοκομεία.

Ειδικά για την Πρωτοβάθμια Φροντίδα Υγείας, κύριε Υπουργέ, το πρόβλημα είναι ιδιαιτέρως οξύ γιατί έχουμε πέσει σε μία συγκυρία όπου εκτός από την υποστελέχωση των κέντρων υγείας, έχουμε και μια σειρά από προβλήματα που έχουν να κάνουν με τη διαδικασία της ενεργειακής αναβάθμισης. Σε δυο κέντρα υγείας, στο Κέντρο Υγείας Βόνιτσας και στο Κέντρο Υγείας Χαλκιόπουλου στον ορεινό βάλτο είχαμε εισροή νερών με την πρώτη βροχή λόγω κακοτεχνιών ή, εν πάση περιπτώσει, λόγω αμέλειας του εργολάβου να προχωρήσει το έργο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):**  Και εμείς ευχαριστούμε.

Θα απαντήσει ο Υπουργός Υγείας, ο κ. Άδωνις Γεωργιάδης.

Παρακαλώ, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πάρα πολύ, κύριε Πρόεδρε.

Ευχαριστώ πάρα πολύ και τον κύριο συνάδελφο και για την ερώτηση και για το κόσμιο ύφος, γιατί τα προβλήματα που αναφέρει δεν είναι παράλογα. Είναι, δυστυχώς, μέσα στα προβλήματα τα πραγματικά.

Αλλά ας κάνουμε πρώτα απ’ όλα μια αποτίμηση πού βρισκόμαστε. Λέω μόνο τα στοιχεία και θα δούμε μετά τι μπορεί να διορθωθεί σε αυτά. Λοιπόν, πάμε στο Αγρίνιο: Υπάρχουν 698 υπηρετούντες, εκ των οποίων 513 μόνιμοι σε 561 οργανικές θέσεις. Η πληρότητα του νοσοκομείου είναι στο 60%. Σε σχέση με το 2019 υπηρετούν 9 επιπλέον γιατροί -112 έναντι 103- και 56 επιπλέον νοσηλευτές -344 έναντι 288. Όσον αφορά το λοιπό προσωπικό του νοσοκομείου, έχουμε συν 62 άτομα -298 σήμερα, από 236 το 2019.

Από το 2019 έχουν πραγματοποιηθεί από το 185 επιπλέον προσλήψεις και διορισμοί στο Νοσοκομείο Αγρινίου. Συγκεκριμένα, προσελήφθησαν 30 μόνιμοι γιατροί, 13 επικουρικοί, 3 με app, 22 μόνιμοι νοσηλευτές και 63 επικουρικοί κ.λπ. Υπάρχουν 89 ειδικευόμενοι ιατροί. Ο προϋπολογισμός του το 2019 διαμορφώθηκε στα 11,3 εκατομμύρια ευρώ ενώ το 2024 αυξήθηκε στα 15,2 εκατομμύρια ευρώ.

Στο Μεσολόγγι τώρα, έχουμε 311 υπηρετούντες, εκ των οποίων οι 205 είναι μόνιμοι. Πληρότητα 34%. Να εξηγήσω λίγο στο σημείο αυτό γιατί αναφέρω την πληρότητα. Όταν κάνουμε μια κουβέντα για το αν έχουμε κενές οργανικές θέσεις σε ένα νοσοκομείο τι εννοούμε; Ότι ένα νοσοκομείο για να έχει τη δυνατότητα να αξιοποιεί το πλήρες δυναμικό του, δηλαδή το 100%, χρειάζεται κατ’ ελάχιστον αυτό το προσωπικό που λέει το οργανόγραμμά του. Όταν ένα νοσοκομείο έχει 34% πληρότητα, τότε στην πραγματικότητα οι πραγματικές του ανάγκες για προσωπικό δεν είναι αυτές που δείχνει το οργανόγραμμα, γιατί έχει 34% πληρότητα. Άρα, στην ιεράρχηση και προτεραιοποίηση των αναγκών του ΕΣΥ, δεν θα ήταν ένα νοσοκομείο με 34% πληρότητα αυτό που θα έπρεπε να έχει τη μεγαλύτερη κίνηση σε προσλήψεις. Το λέω απλώς για να ξέρουμε για τι πράγμα πραγματικά διαχειριζόμαστε και για τι πράγμα, πραγματικά, μιλάμε.

Τώρα, αναφορικά με το Μεσολόγγι, σε σύγκριση με το 2019 έχουμε 10 γιατρούς λιγότερους, έχουμε 42 αντί για 52 –πριν έλεγα ότι στο Αγρίνιο έχουμε περισσότερους- έχουμε 8 νοσηλευτές περισσότερους και 27 άτομα λοιπού προσωπικού περισσότερα. Συγκεκριμένα, έχουμε 116 νοσηλευτές, αντί για 108 και έχουμε 154 λοιπό προσωπικό, αντί για 127. Ο Προϋπολογισμός του ήταν 4 εκατομμύρια ευρώ το 2019 -μιλάω πάντα το Μεσολόγγι- και διαμορφώθηκε το 2024 στα 5,7 εκατομμύρια, παρουσιάζοντας αύξηση 41,2%.

Άρα, να πούμε ότι έχει αδιαφορήσει η Κυβέρνηση για τα δύο βασικά νοσοκομεία του νομού Αιτωλοακαρνανίας; Δεν έχει αδιαφορήσει. Και ο προϋπολογισμός έχει αυξηθεί και το προσωπικό. Να πούμε ότι έχουν λυθεί όλα τα προβλήματα; Όχι.

Πάω σε αυτό που θέσατε για το θέμα της εφημερίας και τους καρδιολόγους. Θέλουμε να ακουστεί γιατί θέλουμε να είναι σαφές ό,τι λέμε. Μιλάμε πάντα για το Μεσολόγγι. Στις 24 Μαΐου του 2025 δεν εφημέρευε καρδιολόγος, καθόλου. Γιατί; Γιατί στους τέσσερις υπηρετούντες καρδιολόγους που έχει το νοσοκομείο, οι δύο έλαβαν αναρρωτική άδεια λόγω ταυτόχρονης ασθένειας και έτσι, εφόσον έφυγαν οι δύο, οι άλλοι δύο υπηρετούσαν το πρωί, δεν μπορούσε να βγει εφημερία. Επίσης, δεν εφημέρευε ο μοναδικός ορθοπεδικός, ο οποίος καλύπτει την πρωινή λειτουργία, τα τακτικά εξωτερικά ιατρεία και επτά εφημερίες το μήνα. Η Χειρουργική εφημέρευε κανονικά, η Παθολογική εφημέρευε κανονικά, η Μαιευτική Γυναικολογική εφημέρευε κανονικά. Στην κλινική δεν πραγματοποιούνται τοκετοί λόγω έλλειψης παιδιάτρου, μετά την απόφαση συνταξιοδότησης αυτής, ενώ εκκρεμεί στο Συμβούλιο κρίση κάλυψης θέσης παιδιάτρου από προκήρυξη, αλλά έχουμε ανοίξει επικουρική θέση παιδιάτρου και δεν έχει προσέλθει κανένας ενδιαφερόμενος παιδίατρος για να προσληφθεί στο Νοσοκομείο Μεσολογγίου.

Τα υπόλοιπα στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Ζαμπάρα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, ακούγοντάς σας να περιγράφετε τα στοιχεία, κάνετε μία παραδοχή, που δεν ξέρω κατά πόσο είναι απολύτως σωστή.

Εσείς λέτε για συνολικό αριθμό εργαζομένων ανά νοσοκομείο. Αυτό, ενδεχομένως -δεν λέω ότι το κάνετε- να είναι λίγο πιο παρελκυστικό. Είναι σαν να συγκρίνουμε ανόμοια υποσύνολα, γιατί στο ένα νοσοκομείο που λείπουν πολλοί γιατροί και έχει κάλυψη σε σχέση με το νοσηλευτικό προσωπικό, για παράδειγμα, το να περιγράφουμε μόνο τον απόλυτο αριθμό του προσωπικού -συνολικά, δηλαδή- μπορεί πολλές φορές να μας οδηγεί σε λάθος συμπεράσματα.

Και σε σχέση με αυτό που είπατε προηγουμένως, θα ήθελα να αναφέρω κάποια δευτερογενή στοιχεία. Λέτε ότι το ΕΣΥ συνεχώς και διαρκώς ενισχύεται. Η πραγματικότητα είναι ότι, ειδικά στον νομό Αιτωλοακαρνανίας, έχουμε πάρα πολλές κλινικές που έχουν αναστείλει τη λειτουργία τους, έχουμε πολλές παραιτήσεις γιατρών και έχουμε πολύ μειωμένο ενδιαφέρον σε σχέση με τις προκηρύξεις. Και εδώ ανοίγω μια παρένθεση, καθώς θα πρέπει να μιλήσουμε με σοβαρούς όρους για κίνητρα ειδικά σε αυτές τις περιοχές.

Η Παθολογική Κλινική του Αγρινίου λειτουργεί με γιατρούς σε καθεστώς εξουθένωσης και αυτό δεν είναι μια γενική περιγραφή. Γιατί; Πάμε στα στοιχεία, για να αποδείξουμε το burnout και το καθεστώς εξουθένωσης.
Έχει εβδομήντα ασθενείς στην Παθολογική, εκατόν πενήντα ημερήσια επείγοντα περιστατικά και προσωπικό αναντίστοιχο σε σχέση με τους ασθενείς της κλινικής. Τέσσερις παθολόγους έχει. Η Μαιευτική και η Παιδιατρική του Μεσολογγίου, που αναφερθήκατε προηγουμένως, έχει πρακτικά κλείσει. Δεν λειτουργεί. Και το ζήτημα του παιδιάτρου είναι πολύ σημαντικό.

Λέτε πολλές φορές -σας παρακολουθώ και σας ακούω και σε άλλες επίκαιρες ερωτήσεις με συναδέλφους- ότι το Υπουργείο Υγείας κάνει συνεχώς προκηρύξεις, για να το ενισχύσει με προσωπικό. Η πραγματικότητα για το Νοσοκομείο της Αιτωλοακαρνανίας -ΓΝ Αιτωλοακαρνανίας, Αγρίνιο-Μεσολόγγι δηλαδή- είναι ότι είχαν ζητηθεί δέκα θέσεις για το Μεσολόγγι. Δεν προκηρύχθηκε καμία. Προκηρύχθηκαν πέντε στο Αγρίνιο και όλες οι προκηρύξεις έχουν βγει άγονες, γιατί δεν υπήρχε κανένα ουσιαστικό κίνητρο για να έρθουν οι γιατροί σε αυτά τα δύο νοσοκομεία.

Επίσης, λέτε πολλές φορές ότι γίνεται μια προσπάθεια να καλυφθούν τα κενά με μετακινήσεις. Σήμερα στο νοσοκομείο του Αγρινίου οι μετακινήσεις -που αποτελούν «μπαλώματα»- έχουν να κάνουν με γιατρούς που μετακινούνται από Πάτρα, Άρτα και Γιάννενα ταυτόχρονα και αυτό, προφανώς, δείχνει ότι δεν υπάρχει ένας σχεδιασμός σε μόνιμη βάση γι’ αυτά τα πράγματα.

Και σαν τελευταίο -και κλείνω, για να μου απαντήσετε- να σας πω το εξής: Λέτε διαρκώς ότι το ΕΣΥ ενισχύεται και λέτε διαρκώς, μάλιστα, ότι κάνετε ό,τι μπορείτε κάτω από δύσκολες συνθήκες για να ανταποκριθείτε. Ειδικά, όμως, στο Νοσοκομείο του Μεσολογγίου και στο Νοσοκομείο του Αγρινίου που να πω, ειρήσθω εν παρόδω, ότι ακούγονται φήμες για το νοσοκομείο του Μεσολογγίου ότι θα κλείσει, θα υποβαθμιστεί, θα μετατραπεί σε Κέντρο Υγείας αστικού τύπου.

Ξέρετε, αυτό, επειδή αναφερθήκατε στην πληρότητα, αντανακλά και στην πληρότητα. Το αντιλαμβάνεστε. Δηλαδή, όταν μια τοπική κοινωνία ακούει διαρκώς ότι το νοσοκομείο υποβαθμίζεται, το νοσοκομείο κλείνει, το νοσοκομείο δεν έχει γιατρό, το νοσοκομείο δεν παρέχει στοιχειωδώς υγειονομικές ποιοτικές υπηρεσίες, θα έχει και πιο χαμηλή πληρότητα.

Θα πάει ο άλλος στο Αγρίνιο, θα πάει στο Ρίο, θα πάει στο «Χατζηκώστα» στα Γιάννενα, θα πάει στο «Πανεπιστημιακό» στα Γιάννενα. Δεν θα πάει στο Μεσολόγγι, όταν έχει διαρκώς τρομοκρατηθεί από αυτή την εικόνα, που είναι και πραγματική εικόνα.

Άρα, θα ήθελα να μας πείτε λίγο πιο συγκεκριμένα σε σχέση με τον σχεδιασμό που έχετε σαν Υπουργείο Υγείας για την ενίσχυση αυτών των δύο νοσοκομείων, αλλά και για την ενίσχυση των κέντρων υγείας που, επιμένω, εμφανίζουν πάρα πολλά προβλήματα σε σχέση με την στελέχωσή τους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Ζαμπάρα.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Καταρχάς, να μιλάμε λίγο με την πραγματικότητα. Όπως ξέρετε, έχει ολοκληρωθεί η τρέχουσα προκήρυξη που κάναμε για τις άγονες περιοχές και τα περιφερειακά νοσοκομεία.

Είπατε δεν είχαμε καμία κάλυψη. Νοσοκομείο Αγρινίου. Έχουμε μία θέση χειρουργικής που προκηρύξαμε, διευθυντική θέση, για την οποία έχουμε τέσσερις αιτήσεις. Άρα θα καλυφθεί η θέση. Έχουμε μία θέση Επιμελητή Β΄ στη ΜΕΘ και έχουμε μία αίτηση. Λογικά θα καλυφθεί η θέση. Λέω λογικά, γιατί έχουμε μια διαδικασία οριστικοποίησης των χαρτιών και της αποδοχής των θέσεων. Στα ΤΕΠ προκηρύξαμε μία θέση Επιμελητή Α΄. Έχουμε δύο αιτήσεις. Άρα, θα καλυφθεί αυτή η θέση. Για Το Νοσοκομείο Μεσολογγίου προκηρύξαμε μία θέση Εσωτερικής Παθολογίας Επιμελητή Α΄. Έχουμε μια αίτηση. Για την Παιδιατρική που λέγαμε προηγουμένως, προκηρύξαμε μία θέση Επιμελητή Α΄ και έχουμε δύο αιτήσεις. Άρα, θα καλυφθεί και η θέση παιδιάτρου.

 Άρα, μέσα στον μήνα Ιούλιο οι βασικές θέσεις που είπαμε πριν ότι έχουμε κενά, έχουν καλυφθεί από την τρέχουσα προκήρυξη. Αυτό ακριβώς δείχνει ότι το Υπουργείο δεν ολιγώρησε ως προς τα προβλήματα. Αντιθέτως, τα εντοπίσαμε, τα ρίξαμε και ευτυχώς υπήρξε και ενδιαφέρον. Άρα, δεν έχουμε πάει άσχημα στην περιοχή της Αιτωλοακαρνανίας. Έχουμε πάει καλά στην περιοχή της Αιτωλοακαρνανίας.

Όσον αφορά τα κέντρα υγείας, στην τρέχουσα προκήρυξη που τώρα ξεκινάει έχουμε δέσμευση για τα Κέντρα Υγείας Αιτωλοακαρνανίας συγκεκριμένα είκοσι πέντε θέσεις, για την Αμφιλοχία, για τη Βόνιτσα, για το Θέρμο, για την Κατούνα, για την περιοχή Χαλκιοπούλου, για το Αιτωλικό, για τον Αστακό, για τον Μύτικα, για την Άνω Χώρα, και για τη Ναύπακτο. Σε όλες αυτές τις περιοχές έχουμε προκηρύξει θέσεις προσωπικού για τα κέντρα υγείας στην προκήρυξη που βγαίνει τώρα, μέσα στον μήνα Ιούλιο. Είκοσι πέντε θέσεις συγκεκριμένα προκηρύσσονται για τα κέντρα υγείας της Αιτωλοακαρνανίας. Δεν είναι λίγες θέσεις οι είκοσι πέντε για τα κέντρα υγείας.

Φυσικά δέχομαι ότι ο Νομός Αιτωλοακαρνανίας είναι ένας πολύ μεγάλος νομός. Δεν αμφισβητώ. Δεν μπορείτε, όμως, να πείτε ότι το Υπουργείο Υγείας αδιαφορεί για της Αιτωλοακαρνανία. Αντιθέτως, έχουμε εντοπίσει τα προβλήματα, έχουμε προκηρύξεις τις θέσεις. Στα νοσοκομεία, επαναλαμβάνω, είχαμε και επιτυχία. Όσον αφορά τα κέντρα υγείας, θα το δούμε, αλλά πιστεύω ότι θα πάμε καλά. Δεν βλέπουμε ότι δεν θα υπάρχει προσέλευση για την Αιτωλοακαρνανία. Δεν είναι η Αιτωλοακαρνανία να ξέρετε η δυσκολότερη περιοχή να βρούμε γιατρό στην Ελλάδα. Δεν είναι. Ευτυχώς. Καλό είναι αυτό.

Τώρα πάμε στο θέμα του Μεσολογγίου. Ποτέ δεν έχω πει εγώ ότι θα κλείσει το Μεσολόγγι. Δεν υπάρχει τέτοια δήλωσή μου πουθενά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Είναι σημαντικό να το λέτε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πρώτα απ’ όλα, η μεγάλη κουβέντα περί του χάρτη υγείας είναι μια κουβέντα σέρνεται πάρα πολλά χρόνια. Δεν είμαι έτοιμος να παρουσιάσω στην Εθνική Αντιπροσωπεία το σχέδιο, γιατί το σχέδιο το εκπονεί ακόμα ο ΟΔΙΠΥ. Δεν πιστεύω ότι στην τρέχουσα θητεία μου θα προλάβω να ολοκληρώσω τον νέο χάρτη υγείας. Θέλω να είμαι ειλικρινής. Για ποιον λόγο; Γιατί έχω αποφασίσει μία διαδικασία, κύριε Πρόεδρε, που αφορά κι εσάς, το Ρέθυμνο και άλλες περιοχές. Πρώτα θα μου φέρει ο ΟΔΙΠΥ το συνολικό σχέδιο. Υπολογίζω να μου το φέρουν μέχρι τέλος του χρόνου με τις προτάσεις των ειδικών τι πιστεύουν ότι πρέπει να γίνει στ’ αλήθεια. Αυτό το σχέδιο θα το θέσω υπόψιν στην κάθε περιοχή στην τοπική κοινωνία, μέσω των οικείων περιφερειαρχών και θα προκαλέσω δημόσιο διάλογο ανά περιφέρεια για το αν αυτά που προτείνουν οι ειδικοί είναι κάτι το οποίο οι τοπικές κοινωνίες μπορούν να υποστηρίξουν και να ενισχύσουν. Κι όταν καταλήξουμε και στον δημόσιο διάλογο τον περιφερειακό, μετά θα προχωρήσουμε στις αποφάσεις.

Δεν πρόκειται να έρθω εγώ -σίγουρα αφορά τον εαυτό μου- και να πω παιδιά αποφάσισα να κάνω, παραδείγματος χάρη το Μεσολόγγι Κέντρο Υγείας, να κάνω τον Άγιο Νικόλαο τουριστικό θέρετρο. Λέω ακραία πράγματα για να καταλάβετε ότι μιλάω ρητορικά. Δεν πρόκειται να γίνει έτσι.

Άρα, σήμερα δεν υπάρχει κανένα ζήτημα με το Νοσοκομείο Μεσολογγίου, ούτε έχει θέσει κανένας τέτοιο ζήτημα στο Υπουργείο Υγείας. Στηρίζουμε το Νοσοκομείο Μεσολογγίου, κάνουμε προκηρύξεις γιατρών για το Νοσοκομείο Μεσολογγίου, κάνουμε προκηρύξεις νοσηλευτών για το Νοσοκομείο Μεσολογγίου. Όπως ξέρετε, στο Νοσοκομείο Αγρινίου ξεκινάμε και το αιμοδυναμικό που έχουμε βάλει μπρος για να είναι έτοιμο μέχρι το τέλος του χρόνου, που ήταν ένα αίτημα ούτε ξέρω πόσων ετών, και θα γίνει επί θητείας μου.

Είναι απόδειξη του πόσο πραγματικά με ενδιαφέρει η Αιτωλοακαρνανία. Γιατί αποδέχομαι πλήρως ότι είναι ένας σχετικά απομονωμένος νομός, ότι είναι πάρα πολύ μεγάλους, ότι κάποιος μπορεί να πάθει κάτι σε ένα ορεινό χωριό και για να τον πας στο Ρίο είναι μια μακρινή που μπορεί σε μια τέτοια περίπτωση να είναι δύσκολη για την υγεία του. Άρα, και αυτό με απασχολεί και με ενδιαφέρει. Δεν έχουμε καμία διάθεση να υποτιμήσουμε την περιοχή. Προκηρύξεις κάνουμε και πάμε σχετικά καλά.

Έχουν περιθώρια βελτίωσης τα νοσοκομεία εκεί; Ναι. Είναι λογικό το Νοσοκομείο Αγρινίου να τραβάει περισσότερους ασθενείς; Με συγχωρείτε -και με αυτό θα κλείσω- ναι, το βρίσκω σχετικά λογικό. Το μεγάλο νοσοκομείο της περιοχής είναι το Νοσοκομείο του Αγρινίου. Και ξέρετε ότι όταν κάποιος έχει μια ασθένεια αισθάνεται και μια μεγαλύτερη ασφάλεια όταν πηγαίνει στο μεγάλο νοσοκομείο. Αυτό δεν είναι κάτι που μπορεί να το αλλάξει ο Υπουργός Υγείας. Είναι μια αυτόματη διαδικασία των πολιτών. Παρά ταύτα, δεν υπολειπόμεθα της φροντίδας μας για το Νοσοκομείο Μεσολογγίου που παραμένει νοσοκομείο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την τρίτη με αριθμό 1111/23-6-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Υγείας με θέμα: «Για τα οξυμένα προβλήματα του Γενικού Νοσοκομείου Ρεθύμνου Κρήτης».

Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι συνθήκες που έχουν διαμορφωθεί σε μία σειρά τμήματα στο Γενικό Νοσοκομείο Ρεθύμνου είναι εκρηκτικές. Το νοσοκομείο αυτό εξυπηρετεί ένα ολόκληρο νομό, μια περιοχή με ογδόντα πέντε χιλιάδες πληθυσμό που το καλοκαίρι διπλασιάζεται λόγω του τουρισμού. Έχει φοιτητές, ουσιαστικά θεωρείται μια πανεπιστημιούπολη, στρατόπεδο νεοσυλλέκτων, εργαζόμενους, επισκέπτες όλο τον χρόνο.

Ωστόσο, οι ελλείψεις προσωπικού δημιουργούν συνθήκες εξουθένωσης για γιατρούς, νοσηλευτές και επικίνδυνες καταστάσεις για τους ασθενείς, καταστρατηγώντας με αυτό τον τρόπο το βασικό λαϊκό δικαίωμα στην υγεία, εξαναγκάζοντάς τους να πληρώσουν σε ιδιώτες.

Το μόνιμο ειδικευμένο ιατρικό προσωπικό είναι μειωμένο κατά 23%, δηλαδή υπάρχουν είκοσι μία κενές οργανικές θέσεις. Στην πραγματικότητα, βέβαια, οι ανάγκες είναι πολύ μεγαλύτερες, αφού οι παραπάνω ελλείψεις υπολογίζονται βάσει οργανογράμματος του 2012, το οποίο είναι ανεπαρκές, καθώς έκτοτε αναπτύχθηκαν νέες λειτουργίες του νοσοκομείου, νέα ιατρεία, αυξήθηκαν οι ανάγκες του πληθυσμού.

Ενδεικτικές για την κατάσταση είναι οι ελλείψεις στο Τμήμα Επειγόντων Περιστατικών που λειτουργεί μόνο με δύο μόνιμους γιατρούς. Τα κενά στο πρόγραμμα εφημεριών τα καλύπτουν εμβλαλωματικά με το «εντέλλεσθε» γιατροί της πρωτοβάθμιας φροντίδας υγείας και ιδιώτες, επομένως γιατροί χωρίς εξειδίκευση για το κρίσιμο αυτό τμήμα. Στη χειρουργική κλινική η υπερεφημέρευση των γιατρών και η καθυστέρηση των τακτικών χειρουργείων, μιλάμε τώρα για διακόσια τέσσερα χειρουργεία σε αναμονή, είναι η κανονικότητα, όπως και το να εφημερεύει μόνος του ένας χειρουργός για τη χειρουργική κλινική, για το επείγον χειρουργείο που θα προκύψει και τα χειρουργικά περιστατικά του ΤΕΠ.

 Ίδια, βεβαία, είναι η κατάσταση με τις ελλείψεις σε γιατρούς και νοσηλευτές και στις άλλες κλινικές του νοσοκομείου -θα μου δοθεί η ευκαιρία στη δευτερολογία να αναφερθώ πιο συγκεκριμένα- καθώς και στα εξωτερικά ιατρεία, το ενδοσκοπικό εργαστήριο στο Ακτινολογικό Τμήμα, στη Μονάδα Τεχνητού Νεφρού όπως και στη Μονάδα Εντατικής Θεραπείας.

Σοβαρές είναι οι ελλείψεις σε μόνιμο διοικητικό προσωπικό, αλλά και στην τεχνική υπηρεσία. Επιπλέον, εργαζόμενοι στη φύλαξη, στην καθαριότητα που είναι με συμβάσεις ορισμένου χρόνου. Ενώ στην κρίσιμη υπηρεσία της καθαριότητας έχει μπει εργολάβος.

Εν τω μεταξύ, προβλήματα υπάρχουν και με τα βασικότερα διαγνωστικά εργαλεία του νοσοκομείου, όπως για παράδειγμα ο αξονικός τομογράφος, το ακτινολογικά μηχανήματα που μπορεί να μην τα διαθέτει το νοσοκομείο έως και για τρεις μέρες μέχρι να συντηρηθούν και να επαναλειτουργήσουν.

Τα προβλήματα, λοιπόν, στο νοσοκομείο έχουν αναλυθεί πάρα πολλές φορές τόσο από το σωματείο των υγειονομικών, από σωματεία, από μαζικούς φορείς, χωρίς η Κυβέρνηση να λαμβάνει υπόψη όλες αυτές τις φωνές, αφού βέβαια αντιμετωπίζει το ζήτημα της υγείας καθαρά ως εμπόρευμα, την πολιτική δηλαδή της υποχρηματοδότησης, της υποστελέχωσης, της επιχειρηματικής λειτουργίας σε μια λογική κόστους-οφέλους, με ευθύνη δική σας, της Κυβέρνησης. Φυσικά είναι ένα θέμα διαχρονικών ευθυνών, όλων των κυβερνήσεων.

Μετά βέβαια αναρωτιέστε και εσείς -και ο κόσμος αναρωτιέται- πώς έγινε η λανθασμένη μετάγγιση ασθενούς στο νοσοκομείο Ρεθύμνου.

Για να δούμε, όμως, πώς δημιουργούνται αυτές οι συνθήκες του λάθους. Είναι αποκλειστική ευθύνη του γιατρού όταν εκτελεί την όγδοη, ένατη, δέκατη εφημερία του μήνα και μάλιστα συχνά και χωρίς ρεπό ή εφημερεύει μόνος του για νοσηλευόμενα και επείγοντα περιστατικά; Μιλάμε τώρα για εγκληματικές στην κυριολεξία πολιτικές που απαξιώνουν πλήρως το δημόσιο σύστημα υγείας, με προφανή στόχο να εξοικονομηθούν πόροι -πώς αλλιώς μπορεί να εξηγηθεί-, αδιαφορώντας για την ασφάλεια και την υγεία των ασθενών.

Θα θέλαμε, λοιπόν, να μας πείτε, κύριε Υπουργέ, τι είναι αυτό που προτίθεστε να κάνετε ως Κυβέρνηση, εσείς ως Υπουργός, για να στελεχωθεί άμεσα το Γενικό Νοσοκομείο Ρεθύμνου με όλο το αναγκαίο μόνιμο πλήρους και αποκλειστικής απασχόλησης ιατρικό νοσηλευτικό προσωπικό και λοιπό προσωπικό όλων των ειδικοτήτων, να σταματήσουν τα «εντέλλεσθε» και οι μετακινήσεις γιατρών και να τηρηθεί το μέγιστο εργασιακό ωράριο για ιατρικό και νοσηλευτικό προσωπικό, όπως και να εξασφαλισθεί με την απαιτούμενη κρατική χρηματοδότηση ένας σύγχρονος ιατροτεχνολογικός εξοπλισμός.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Συντυχάκη.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πολύ τον κύριο συνάδελφο.

Πριν ξεκινήσω τα τυπικά απαριθμώντας την κατάσταση στο Νοσοκομείο, τι παραλάβαμε, τι έχει σήμερα κ.λπ., όπως κάνω πάντα, θα μου επιτρέψετε, κύριε Πρόεδρε, να ξεκινήσω ειδικά σε αυτήν την περίπτωση, λέγοντας ένα μεγάλο «συγνώμη» εκ μέρους του ΕΣΥ στην οικογένεια που υπέφερε από τη λάθος μετάγγιση στο Νοσοκομείο Ρεθύμνου. Είναι μια από τις πιο δυσάρεστες στιγμές της θητείας μου στο Υπουργείο Υγείας, όχι μόνο η λανθασμένη μετάγγιση αυτή καθαυτή, η οποία προφανώς είναι τραγική -ευτυχώς δεν είχε μοιραία κατάληξη, αλλά έχει σοβαρά βλάψει την υγεία της ασθενούς και έχει υποβαθμίσει την ποιότητα ζωής της οικογένειάς της-, αλλά και το γεγονός ότι υπήρξε μια προσπάθεια απόκρυψης αυτού του γεγονότος, καθόσον το Υπουργείο Υγείας δεν είχε καν ενημερωθεί για το περιστατικό. Ενημερωθήκαμε γι’ αυτό μετά τα γεγονότα στο Τζάνειο κατόπιν καταγγελίας δημόσιας των συγγενών. Έχω διατάξει και διενεργείται ένορκη διοικητική εξέταση. Προηγήθηκε πριν λίγες μέρες η παραίτηση του Νοσοκομείου Ρεθύμνου, η οποία και έγινε αποδεκτή. Προχωράμε άμεσα στον ορισμό νέας διοικήσεως και θα λάβουμε και τα μέτρα που πρέπει βάσει του πορίσματος της ένορκης διοικητικής εξέτασης.

Θέλω να πω, λοιπόν, στην οικογένεια ότι δεν αφιστάμεθα των ευθυνών μας και προσωπικά ο ίδιος θα αποδώσω τις ευθύνες εκεί που πρέπει κατά τον τρόπο που πρέπει.

Θα μου επιτρέψετε να πω στον κύριο συνάδελφο ότι νομίζω πως δεν είναι σωστό να αθωώνετε τόσο εύκολα αυτούς που κάνουν ένα τόσο μεγάλο λάθος. Μπορεί να υπάρχουν εργασιακές συνθήκες αυξημένης πίεσης που να κάνουν ένα λάθος πιθανότερο, όπως είπατε; Μπορεί. Θα δούμε αν αυτή ήταν μια τέτοια περίπτωση. Η πρώτη εικόνα που έχω είναι ότι δεν ήταν. Όμως, δεν μπορεί ολόκληρο Κομμουνιστικό Κόμμα Ελλάδος να αθωώνει παντελώς την προσπάθεια απόκρυψης του περιστατικού. Δεν μπορεί ένα ολόκληρο Κομμουνιστικό Κόμμα Ελλάδος να μην έχει να πει κάτι για τους συγγενείς που βγαίνουν και καταγγέλλουν όσα καταγγέλλουν. Αυτό δεν έχει να κάνει ούτε με το αν δούλευαν πολύ ή με το αν είχαν πολλές εφημερίες, ούτε τίποτα. Ήταν μια πλήρως λανθασμένη διαδικασία καθ’ ολοκληρίαν. Δεν μπορεί αυτά το ΚΚΕ να μην τα βλέπει και απλώς για λόγους αντιπολιτεύσεως να θέλει μόνο να στοχεύσει τον εκάστοτε Υπουργό. Μην χάνουμε και την ανθρωπιά μας.

Σε κάθε περίπτωση το περιστατικό διερευνάται. Οι ευθύνες θα αποδοθούν και ζητώ συγγνώμη από την οικογένεια προσωπικά.

Πάμε τώρα στο τι συμβαίνει στο Νοσοκομείο Ρεθύμνου, κύριε Πρόεδρε, στα αλήθεια. Λέω αυτό και κλείνω: Το 94,2% των οργανικών θέσεων είναι καλυμμένες. Συγκεκριμένα υπηρετούν πεντακόσιοι είκοσι εννέα στους πεντακόσιους εξήντα μια. Η πληρότητα του νοσοκομείου είναι 54,3%. Σε σχέση με το 2019 υπηρετεί ένας γιατρός λιγότερος, τριάντα πέντε νοσηλευτές περισσότεροι και επτά άτομα λοιπού προσωπικού περισσότερα. Ο προϋπολογισμός του από τα 9,4 εκατομμύρια ευρώτο 2019 έχει διαμορφωθεί στα 12,7 εκατομμύρια ευρώ το 2024, έχοντας αύξηση 35%. Το έχουμε εντάξει στην προβληματική και άγονη περιοχή κατηγορίας Α΄ με όλα τα αυξημένα κίνητρα τα οποία αυτή η ένταξη επιφέρει. Στην τελευταία προκήρυξη ιατρών κλάδου ΕΣΥ είχαμε κάνει μια θέση προκήρυξης ΤΕΠ Επιμελητή Α΄, δεν είχαμε αίτηση, μια θέση Επιμελητή Β΄, όπου έχουμε μια αίτηση, μια θέση Εσωτερική Παθολογία Επιμελητή Α΄, όπου δεν είχαμε καμία αίτηση, μια θέση Χειρουργικής Επιμελητή Α΄, που είχαμε μια αίτηση, μια θέση Ορθοπεδικής Τραυματολογίας Επιμελητή Α΄, για την οποία είχαμε τέσσερις αιτήσεις. Άρα, από τις έξι θέσεις που προκηρύξαμε, θα καλυφθούν οι τέσσερις. Αυτό δεν είναι μεγάλη αποτυχία, είναι ένα συμπαθητικό αποτέλεσμα.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ, κύριε Υπουργέ.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι αυτό που λέει ο λαός μας «εκεί που σου χρωστούν, θα σου πάρουν και το βόδι». Μιλάτε σοβαρά, κύριε Υπουργέ; Μέμφεστε το ΚΚΕ ότι απέκρυψε το περιστατικό;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν είπα αυτό. Τι δουλειά έχει το ΚΚΕ;

**ΕΜΜΑΝΟΥΗΛ ΣΥΝΤΥΧΑΚΗΣ:** Λίγο πολύ αυτός που μας ακούει αυτό καταλαβαίνει. Αυτό είναι το συμπέρασμα το οποίο βγάζει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Και σας υπενθυμίζω ότι βεβαίως υπήρξαν τοποθετήσεις και επίσημες από το ΚΚΕ και από τα στελέχη του στο ιατρικό και νοσηλευτικό σώμα και το γνωρίζετε πάρα πολύ καλά. Αλλά ξέρετε, το «συγνώμη», το οποίο δεν το αμφισβητώ -την ειλικρίνεια του λόγου για το «συγγνώμη» που είπατε- θα είχε αξία όμως εάν λαμβάνετε μέτρα που να ενίσχυε το ιατρικό και νοσηλευτικό προσωπικό των νοσοκομείων για να μην προκύπτουν τέτοιου είδους τραγικά περιστατικά σαν αυτό.

Για την παραίτηση του Διοικητή έχω μια αμφιβολία κατά πόσο σχετιζόταν αποκλειστικά με αυτό ή πιθανά και με εσωκομματικές αντιπαραθέσεις της περιοχής, Βουλευτών, Πρωθυπουργού κ.λπ., αλλά εν πάση περιπτώσει δεν θέλω να προχωρήσω και να πω κάτι περισσότερο σε σχέση με την παραίτηση του Διοικητή. Αλλά φανερώνει και τα αδιέξοδα του συστήματος να λύσει και υπαρκτά και σοβαρά προβλήματα.

Σε μια περίοδο κατά την οποία σημειώνεται ιδιαίτερα αυξημένη προσέλευση ασθενών λόγω της αύξησης των εποχικών λοιμώξεων και της ταυτόχρονης απουσίας σχεδιασμένης και ουσιαστικής πρωτοβάθμιας φροντίδας υγείας εντός και εκτός της πόλης του Ρεθύμνου για την κάλυψη των ήπιων περιστατικών, το ΤΕΠ του Γενικού Νοσοκομείου Ρεθύμνου λειτουργεί με δύο μόνιμους γιατρούς -προσέξτε- σε σύνολο επτά θέσεων επιμελητών όπως ορίζει ο οργανισμός. Το Νοσοκομείο εφημερεύει καθημερινά με το Παθολογικό ΤΕΠ να δέχεται κατά μέσο όρο ογδόντα περιστατικά ανά εικοσιτετράωρη εφημερία, ενώ το Χειρουργικό ΤΕΠ καλύπτεται από τους γιατρούς της Χειρουργικής Κλινικής. Αν και το αυτοτελές βάσει του οργανισμού ΤΕΠ θα έπρεπε να καλύπτει και τα χειρουργικά περιστατικά, αδυνατεί να μπορέσει να το κάνει αυτό το πράγμα. Η Χειρουργική Κλινική καλύπτεται από τέσσερις χειρουργούς σε σύνολο έξι θέσεων χωρίς κανένα ειδικευόμενο γιατρό.

Να σας φέρω τώρα ένα ενδεικτικό παράδειγμα, ένα περιστατικό. Σάββατο, 10 Μαΐου του 2025, ο χειρουργός εφημερίας προετοίμασε έκτακτο χειρουργείο ασθενούς με περισφιγμένη κήλη. Ενώ ξεκίνησε ο ασθενής να υποβάλλεται σε αναισθησία, ο χειρουργός εκλήθη από το ΤΕΠ για επείγον περιστατικό. Άφησε τον ασθενή στο χειρουργείο για να αντιμετωπίσει περιστατικό διαχωριστικού ανευρύσματος κοιλιακής αορτής στο ΤΕΠ, να επικοινωνήσει με αγγειοχειρουργό και θωρακοχειρουργό σε τριτοβάθμιο νοσοκομείο, να σταθεροποιήσει και να στείλει το περιστατικό. Όλη αυτήν την ώρα ο ασθενής στο χειρουργείο τελούσε υπό αναισθησία εν αναμονή. Ταυτόχρονα, εκλήθη από τη χειρουργική κλινική για νοσηλευόμενη ασθενή που λόγω πνιγμονής έπεφτε το οξυγόνο. Άφησε το περιστατικό στο ΤΕΠ για να επαναφέρει τη νοσηλευόμενη και στη συνέχεια, ενώ είχε επιστρέψει στα ΤΕΠ, επανεκλήθη από την κλινική λόγω επιδείνωσης της νοσηλευομένης.

Αναγκάστηκε να καλέσει συνάδελφό του από το σπίτι, που δεν εφημέρευε, για να ασχοληθεί με το περιστατικό της κλινικής και να μπορέσει να διεκπεραιώσει το εξαιρετικά επείγον περιστατικό στα ΤΕΠ.

Όλη αυτή την ώρα, περίπου δύο ώρες, το καταγγέλλουν οι εργαζόμενοι, ο ασθενής στο χειρουργικό ανέμενε υπό γενική αναισθησία. Δύο ώρες! Όλα τα περιστατικά είναι καταγεγραμμένα στα μητρώα και στα πρακτικά του νοσοκομείου. Φυσικά δεν ήταν μια συγκυρία, ένα περιστατικό ασυνήθιστο, αλλά είναι η συνήθης κατάσταση, ιδίως σε περιπτώσεις πολλαπλών τροχαίων και ειδικά το καλοκαίρι, κατά την τουριστική περίοδο. Αν θέλετε, θα καταθέσω για τα Πρακτικά την καταγγελία-αναφορά της Ένωσης Γιατρών ΕΣΥ του Ρεθύμνου.

Επιπρόσθετα προκύπτουν ελλείψεις στο αναισθησιολογικό τμήμα που λειτουργεί με τρεις από πέντε αναισθησιολόγους, εκ των οποίων μία έχει μετακινηθεί στο Βενιζέλειο Νοσοκομείο και μία βρίσκεται σε αναρρωτική άδεια.

Η ΜΕΘ λειτουργεί πλέον με τέσσερις γιατρούς, αντί για πέντε, λόγω πρόσφατης συνταξιοδότησης και παρόλα αυτά οι γιατροί μετακινούνται με εντέλλεσθαι της 7ης ΥΠΕ σε ΜΕΘ Νοσοκομείου του Λασιθίου. Δηλαδή από το Ρέθυμνο πηδάει έναν νομό -του Ηρακλείου- για να πάει στο Λασίθι.

Στο ακτινολογικό τμήμα γίνεται σταθερή υπέρβαση του μηνιαίου πλαφόν των εφημεριών με αναγκαστικές εφημερίες μέρα παρά μέρα. Αντί για ενίσχυση, προωθείται η λειτουργία του νέου μαγνητικού τομογράφου από ιδιώτη γιατρό με σύμβαση έργου.

Η παθολογική κλινική στηρίζεται σε δύο παθολόγους λόγω πρόσφατης παραίτησης. Η ορθοπεδική

Η κλινική έχει τέσσερις ορθοπεδικούς γιατρούς, ωστόσο αμφότεροι καλύπτουν τις εφημερίας νέες ανάγκες είτε από μετακινήσεις γιατρών από νοσοκομεία του Ηρακλείου, είτε από συμβάσεις έργου με ιδιώτες γιατρούς.

Είναι, επίσης, το νευρολογικό τμήμα. Είναι και η ογκολογική κλινική στον Νομό που έχει σοβαρά προβλήματα έλλειψης προσωπικού. Είναι η ψυχιατρική κλινική που καλύπτεται από δύο ψυχιάτρους και συμβάσεις έργου με ιδιώτη.

Όλες, λοιπόν, αυτές οι καταστάσεις είναι που επιδεινώνουν τα πράγματα στο Νοσοκομείο του Ρεθύμνου. Εσείς, παρόλο που τα γνωρίζετε, παρόλο που σας έχουν κάνει αναφορές και το ιατρικό και νοσηλευτικό προσωπικό, δεν δίνετε καμία απολύτως λύση σε αυτά τα οξυμένα προβλήματα.

Εδώ υπάρχει τραυματιοφορέας ο οποίος έχει κάνει ρήξη τένοντα και έχει εγχειριστεί ο άνθρωπος, ο τραυματιοφορέας, και έχει ζητήσει τρεις φορές να αλλάξει πόστο και του το αρνούνται. Γιατί; Διότι υπάρχει, προφανώς, έλλειψη προσωπικού και τα λοιπά. Ορίστε, να τα καθημερινά «Τέμπη» που αντιμετωπίζει ο λαός.

Για όλα αυτά ζητούν λύσεις και απαντήσεις οι εργαζόμενοι. Διαφορετικά θα τους ξαναβρείτε στον δρόμο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πρώτα από όλα, δεν κατηγόρησα το ΚΚΕ για συγκάλυψη. Κατηγόρησα το ΚΚΕ –και το κάνετε και τώρα- για την πλήρη αδυναμία σας να πείτε ότι μπορεί να φταίει κάποιος άλλος πλην της Κυβέρνησης και του κράτους. Διότι ό,τι δεν εξυπηρετεί το αφήγημά σας το πολιτικό, δεν σας αφορά.

Στο περιστατικό που περιγράψατε, ο ασθενής που προσήλθε στα ΤΕΠ με μία από τις πιο σπάνιες και πιο δύσκολες ιατρικές περιπτώσεις -γιατί, όπως ξέρετε, η ασθένεια που αναφέρατε, το ανεύρυσμα με τον διχασμό,, είναι μια συγκλονιστικά δύσκολη άσκηση με 94% πιθανότητα θανάτου-, μήπως θέλετε να μας πείτε τι έγινε τελικά ο ασθενής. Γιατί αυτό που αποκρύψατε είναι το ΕΣΥ τελικά σώζει τη ζωή των ανθρώπων. Ναι, μπορεί να υπάρχουν δύσκολες στιγμές σε ένα νοσοκομείο. Φυσικά και μπορεί να υπάρξουν ταυτόχρονα δύο και τρία και τέσσερα επείγοντα περιστατικά. Δύναται να υπάρξει αυτό σε ένα νοσοκομείο.

**EMMANOΥΗΛ ΣΥΝΤΥΧΑΚΗΣ:** Με έναν γιατρό;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Σας διάβασα πριν ότι ακριβώς στα ΤΕΠ έχουμε προκηρύξει θέσεις και έχουμε και μια πρόσληψη τώρα, ακριβώς γιατί κι εμείς δεν θέλουμε να υπάρχει εκείνη την ώρα ένας γιατρός. Επειδή δεν θέλουμε, έχουμε κάνει την προκήρυξη.

Είπατε το αρνητικό, αλλά δεν είπατε τελικά ότι τα περιστατικά αντιμετωπίστηκαν με επιτυχία από το Νοσοκομείο. Ήταν δύσκολα ταυτόχρονα και δύσκολα περιστατικά και το Νοσοκομείο ανταπεξήλθε. Αλλά δεν θέλετε να πείτε το θετικό. Θέλετε να πείτε το αρνητικό. Δεν θέλετε να βοηθήσετε να οικοδομηθεί στην τοπική κοινωνία του Ρεθύμνου αίσθημα ασφάλειας και εμπιστοσύνης στο Νοσοκομείο, γιατί αυτό δεν σας εξυπηρετεί.

Θέλετε να δημιουργήσετε την εικόνα της γκρίνιας, ενώ στην πραγματικότητα το περιστατικό που αναφέρατε είναι παράδειγμα επιτυχίας του ΕΣΥ. Ξέρετε γιατί είναι παράδειγμα επιτυχίας; Γιατί το να τύχει σε μια εφημερία ταυτόχρονα να συμβούν δύο τόσο δύσκολα περιστατικά και να καταφέρει το νοσοκομείο να ανταπεξέλθει και στα δύο τελικά με επιτυχία, είναι παράδειγμα επιτυχίας και όχι αποτυχίας του νοσοκομείου. Για να λέμε και τα θετικά. Επαναλαμβάνω, όμως, ότι το θετικό αφήγημα δεν σας εξυπηρετεί. Σας εξυπηρετεί μόνο το αρνητικό.

Ως προς την έλλειψη προσωπικού, την ανέφερα ο ίδιος στην αρχή και είπα για τις προκηρύξεις που κάνουμε.

Και ως προς το μακροπρόθεσμο σχέδιο του Νοσοκομείου, πιστεύω ότι είπατε κάτι εν τη ρύμη του λόγου σας, που ίσως έχει κάποιο ενδιαφέρον. Πρέπει να ενισχύσουμε τους δεσμούς αυτού του Νοσοκομείου με την Ιατρική Σχολή της περιοχής. Αυτό πρέπει να είναι το σχέδιο και το μέλλον του Νοσοκομείου. Σύντομα θα είναι σε θέση να πω περισσότερα πάνω σε αυτό.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Συνεχίζουμε τώρα με την πρώτη με αριθμό 1109/23-6-2025 επίκαιρη ερώτηση δευτέρου κύκλου του Βουλευτή Ιωαννίνων της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιωάννη Τσίμαρη προς τον Υπουργό Υγείας με θέμα: «Αγορά εδαφικής έκτασης για ανέγερση Παιδιατρικού Κέντρου Αποκατάστασης από το Γενικό Νοσοκομείο Ιωαννίνων "Γ. Χατζηκώστα"».

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, τον Φεβρουάριο σας κατέθεσα αναφορά με θέμα την προκαταρκτική εξέταση της Εισαγγελίας Ιωαννίνων στη διοίκηση του Γενικού Νοσοκομείου Ιωαννίνων Χατζηκώστα και έλαβα την υπ’ αριθμόν 8558/4-6-2025 απάντησή σας. Στην απάντησή σας αναφέρετε εκτός από τη διοικητική διαδικασία που ακολουθήθηκε ως και σήμερα για την αγορά της εν λόγω έκτασης, ότι η αναγκαιότητα να αγοράσει το «Χατζηκώστα» οικόπεδο προκύπτει από το ότι έχει εξαντληθεί ο συντελεστής δόμησης του οικοπέδου στο οποίο στεγάζεται το Γενικό Νοσοκομείο Χατζηκώστα, έτσι ώστε να χτιστεί το Ιατρικό Κέντρο Αποκατάστασης.

Σε συνέχεια της γνωστοποίησης της παραπάνω απάντησης σας, μεταξύ άλλων η Ένωση Ιατρών Νοσοκομείων Ηπείρου, η ΕΙΝΗ, δημοσιοποίησε, αλλά και κατέθεσε στοιχεία στην Εισαγγελέα Ιωαννίνων που υποδεικνύουν ότι ούτε ο συντελεστής κάλυψης ούτε ο συντελεστής δόμησης του οικοπέδου στο οποίο στεγάζεται το «Χατζηκώστα» έχει εξαντληθεί.

Δεδομένου ότι είναι σε εξέλιξη η προανακριτική εξέταση της Εισαγγελίας Ιωαννίνων στη Διοίκηση του «Χατζηκώστα», δεδομένου ότι με έγγραφο της προϊσταμένης του ΚΕΣΥΠΕ, της προϊσταμένης της Διεύθυνσης Οργάνωσης και Λειτουργίας Νοσηλευτικών Μονάδων και Εποπτευόμενων Φορέων του Υπουργείου Υγείας όπου καταθέτετε αρνητική εισήγηση για την αγορά του οικοπέδου αναφέροντας ότι -επί λέξει- «από τις διατάξεις της ισχύουσας νομοθεσίας δεν δίνεται η δυνατότητα δημιουργίας σύστασης αποκεντρωμένων μονάδων νοσοκομείων και στη συγκεκριμένη περίπτωση παιδιατρικού κέντρου αποκατάστασης και για τον λόγο αυτό πρέπει να προηγηθεί νομοθετική ρύθμιση για τη σύσταση με τους τυχόν όρους και προϋποθέσεις λειτουργίας του, ώστε να ακολουθήσει η ένταξή του στον οργανισμό του Νοσοκομείου μέσω νέας τροποποίησης αυτού» και παρόλα αυτά εσείς προχωρήσατε τη διαδικασία, ερωτάσθε, κύριε Υπουργέ: Τι τελικώς ισχύει όσον αφορά τον συντελεστή δόμησης του οικοπέδου στο οποίο στεγάζεται ήδη το Γενικό Νοσοκομείο «Χατζηκώστα»; Έχει εξαντληθεί ή όχι;

Επίσης, προτίθεστε, κατόπιν και των τελευταίων στοιχείων που έχουν προκύψει, να προχωρήσετε στην ολοκλήρωση της αγοράς της εν λόγω εδαφικής έκτασης;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσίμαρη.

Παρακαλώ, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Στις 10-4-2025 σε συνεδρίαση του ΚΕΣΥΠΕ αποτυπώνεται η εξής απόφαση: «Τα μέλη του ΚΕΣΥΠΕ, αφού έλαβαν υπόψη τα ανωτέρω, αποφάσισαν ομόφωνα καταρχήν ότι συμφωνούν για τη δημιουργία Παιδιατρικού Κέντρου Αποκατάστασης ως αποκεντρωμένη μονάδα του Γενικού Νοσοκομείου Ιωαννίνων «Χατζηκώστα», αρμοδιότητας 6ης ΔΥΠΕ Πελοποννήσου, Ιονίων Νήσων, Ηπείρου και Δυτικής Ελλάδος». Άρα έναν χρόνο και παραπάνω, πριν γίνω εγώ Υπουργός Υγείας, είχε ήδη αποφασίσει το ΚΕΣΥΠΕ αυτή την κίνηση.

Όσον αφορά τους συντελεστές δόμησης, που με ρωτήσατε, σύμφωνα με τη εγκεκριμένη από την Πολεοδομία της Νομαρχίας Ιωαννίνων τελευταία οικοδομική άδεια, το εμβαδόν της έκτασης του οικοπέδου του Νοσοκομείου, μετά την αφαίρεση των ρυμοτομούμενων εκτάσεων απαλλοτριώσεων, έχει έκτηση 72.729 τετραγωνικά μέτρα.

Οι ισχύοντες πολεοδομικοί όροι έχουν ως εξής: Συντελεστής κάλυψης 15% και συντελεστής δόμησης 0,50.

Κατ’ επέκταση, οι μέγιστες επιτρεπόμενες επιφάνειες έχουν ως εξής: Μέγιστη επιτρεπόμενη κάλυψη: 10.909 τετραγωνικά μέτρα και μέγιστη επιτρεπόμενη δόμηση: 36.364 τ.μ.

Η πραγματοποιθείσα νόμιμη δόμηση και κάλυψη είναι: Κάλυψη 8.593 και δόμηση 26.000 τ.μ.

Άρα, βάσει των ρυθμίσεων των αυθαιρέτων, έχουμε τελική συνολική κάλυψη 9.906 και τελική συνολική δόμηση 29.916 τ.μ.

Άρα, το υπόλοιπο της κάλυψης θα ήταν 1.000 τ.μ. κάλυψης και 6.000 τ.μ. δόμησης.

 Σύμφωνα με τη μελέτη για το Παιδιατρικό Κέντρο Αποκατάστασης, τα υπολειπόμενα δεν επαρκούν. Είναι πάρα πολύ λίγα. Πείτε μου εσείς ως Βουλευτής της περιοχής τι θέλετε να κάνω.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:**  Κύριε Υπουργέ, εγώ έχω στα χέρια μου άλλα στοιχεία, τα οποία έχει καταθέσει και η ΕΙΝΗ. Και όντως η υπάρχουσα κάλυψη είναι τόση, είναι 6.500 τ.μ. Όμως, αποκρύπτετε ότι υπάρχει εγκεκριμένη ρυθμιστική μελέτη του 2008 όπου μπορεί μετά από αναθεώρηση των ισχυουσών πολεοδομικών παραμέτρων, όπως κάναμε και στο Πανεπιστημιακό Νοσοκομείο, να προστεθούν επιπλέον 9.563 τ.μ. Άρα, θα μπορούσαμε να έχουμε μια πιθανή έκταση για να καλύψουμε τις ανάγκες του Νοσοκομείου -και σας το λέω εγώ που έχω υπηρετήσει στο Νοσοκομείο είκοσι τρία χρόνια- 16.000 τ.μ.

Άρα, αποκρύπτετε αυτό το στοιχείο. Το αποκρύψατε και στην απάντησή σας. Και σας αποδεικνύω ότι μπορούμε με μια απλή τροποποίηση να εκμεταλλευτούμε τον χώρο του Χατζηκώστα. Δεν θέλετε τον χώρο του Χατζηκώστα; Υπάρχουν αυτήν τη στιγμή στο Υπουργείο εκτάσεις οι οποίες ανήκουν στο Υπουργείο Υγείας, και εδώ είναι τα τοπογραφικά, 56.000 τ.μ. στην κοντινή περιοχή. Δεν θέλετε να χτίσετε εκεί; Υπάρχουν στους όμορους Δήμους Ιωαννίνων και Ζίτσας εκτάσεις τις οποίες μπορούμε να πάρουμε δωρεάν και ουδέποτε αναζητήθηκε αυτό. Μάλιστα, απαντήσατε κιόλας στην αναφορά μου με την υπογραφή σας ότι υπήρχε πρόβλεψη για τη συμμετοχή ευρύτερα φορέων των ΟΤΑ.

Και σας λέω ότι στη διακήρυξη, στη διευκρίνηση των δικαιολογητικών νομικών προσώπων συμπεριλαμβάνονται Α.Ε., ΕΠΕ, ΙΚΕ, Ο.Ε. και Ε.Ε. και για να υπήρχαν ΟΤΑ έπρεπε να μπει ξεχωριστή παράγραφος. Κι εκεί στη διακήρυξη υπήρχε ανφορά για να αγοραστεί κάτι, όχι για να μας το δώσουν δωρεάν.

Άρα, σας παραθέτω τρεις διαφορετικές επιλογές ώστε να πραγματοποιηθεί το Κέντρο Αποκατάστασης, στο οποίο εμείς δεν διαφωνούμε, δωρεάν και να εξοικονομηθούν 2.500.000 ή 2.000.000 ευρώ.

Στο Χατζηκώστα, με μια τροποποίηση των συντελεστών, σε κοντινό οικόπεδο, στα 1.200 μέτρα, σε οικόπεδο που ανήκει στο Υπουργείο Υγείας, και αν θέλετε υπάρχουν εκτάσεις και έχουμε και μαρτυρίες, οι οποίες έχουν κατατεθεί και από την ΕΙΝΗ, ότι μπορούμε να χτίσουμε στον Δήμο Ζίτσας ακριβώς κοντά στο ενάμισι χιλιόμετρο και όχι στο συγκεκριμένο οικόπεδο το οποίο ήταν, εάν διαβάσετε και την προκήρυξη, σε πολύ περιορισμένη έκταση και τυχαίνει να είναι μόνο αυτό. Σας δίνουμε λύσεις, ώστε να χτιστεί δωρεάν και να εξοικονομήσουμε 2.000.000 ευρώ

Και θέλω να σας ρωτήσω εάν έχετε λάβει τα πραγματικά στοιχεία και τα αποκρύπτετε εν γνώσει σας, γιατί ξέρω ότι αυτά που σας παρέθεσα τώρα αυτήν τη στιγμή υπάρχουν και έχουν κατατεθεί, ότι όλοι γνωρίζουν ότι υπάρχει δυνατότητα αύξησης της φερόμενης ικανότητας δόμησης στο Χατζηκώστα με την εγκεκριμένη μελέτη του 2008.

Άρα, ή εσείς ψεύδεστε και καταθέτετε λάθος στοιχεία εδώ ή αυτοί που σας τα έστειλαν από κάτω, σας έστειλαν ελλιπή στοιχεία, οπότε κάπου πρέπει να αποδοθούν ευθύνες, γιατί και στην απάντηση, που φέρει την υπογραφή σας, δεν έχουν συμπεριληφθεί αυτά τα στοιχεία κι εδώ πάλι λέτε ελλιπή στοιχεία.

 Άρα, κάπου, κάποιος πρέπει να έχει ευθύνη. Σας τα έχω παραθέσει και περιμένω την απάντησή σας. Υπάρχει λύση και είναι δωρεάν.

Τα καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Τσίμαρης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ.

Καταρχάς, καταθέτω στα Πρακτικά το έγγραφο του Νοσοκομείου, «Ελληνική Δημοκρατία, Νοσοκομείο Χατζηκώστα». Τώρα, το να μου πείτε ότι ψεύδομαι στη Βουλή είναι λίγο βαρύ, κύριε συνάδελφε. Άρα, πάρτε το επίσημο έγγραφο της απάντησης του Νοσοκομείου.

(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως ξέρετε, έχει γίνει καταγγελία στην Εισαγγελία και γίνεται έρευνα από την Εισαγγελία. Εγώ δεν παρεμβαίνω στις εν εξελίξει δικαστικές έρευνες. Αυτή είναι μια διαδικασία που ξεκίνησε πριν γίνω εγώ Υπουργός Υγείας. Η διοίκηση του Νοσοκομείου με διαβεβαιώνει ότι έχουν τηρηθεί όλες οι νόμιμες διαδικασίες, όπως άνοιγμα προσφορών, δημόσια πρόσκληση και όλα όσα προβλέπει η νομοθεσία. Θα τα δει αυτά η εισαγγελική αρχή και θα αποφασίσει και αναλόγως θα κινηθούμε. Αυτά όσον αφορά τη συγκεκριμένη έρευνα.

Εσείς κάνετε κάτι άλλο. Εσείς λέτε: Εγώ θεωρώ λάθος την αγορά και θεωρώ ότι πρέπει να κάνουμε κάτι άλλο. Δεν έχω εντρυφήσει τόσο για να μπορώ να πω αν αυτά που λέτε είναι αληθινά ή όχι και δεν μπορώ να αντιδικήσω μαζί σας γιατί δεν ξέρω τόσο καλά όσο ξέρετε εσείς την περιοχή. Όμως, υπενθυμίζω υπάρχει μια ομόφωνη απόφαση του ΚΕΣΥΠΕ του 2023 η οποία έκρινε ως πρόσφορη λύση αυτήν την αγορά. Αν έκαναν λάθος πολύ ευχαρίστως να το επανεξετάσω, δεν έχω καμία ιδιαίτερη εμπλοκή στο συγκεκριμένο ζήτημα.

Παρά ταύτα, επαναλαμβάνω, ως προς το νόμιμο της διαδικασίας έχω εμπιστοσύνη στη διοίκηση, έχουν δοθεί εξηγήσεις στις αρχές, λάβατε και την επίσημη απάντηση.

Όσον αφορά το αν υπάρχουν βέλτιστες λύσεις να σας πω το εξής. Σε κάθε απόφαση που λαμβάνουμε υπάρχουν πολλές διαφορετικές απόψεις. Στο τέλος πρέπει να καταλήγουμε σε μια απόφαση, αλλιώς δεν θα γίνεται τίποτα. Δεν λέω ότι αυτά που είπατε είναι μηδενικής αξίας, μπορεί και να έχουν βάση –έχετε τον λόγο μου ότι θα τα εξετάσω-, από την άλλη γενικά έχω μια δυσανεξία να κάνει συνεχώς η διοίκηση μπρος-πίσω, γιατί όταν κάνεις μπρος-πίσω στο τέλος δεν γίνεται απολύτως τίποτα.

Είμαι βέβαιος ότι όταν έλαβαν την απόφασή του ΚΕΣΥΠΕ για να κάνουν την κίνηση της αγοράς ήξεραν και τους συντελεστές δόμησης του Χατζηκώστα, ήξεραν και αν έχουν αλλού ακίνητα στην περιοχή, τα ήξεραν όλα, δεν μπορεί να μην τα ήξεραν αυτά. Αλλιώς πώς πήραν την απόφαση;

**ΙΩΑΝΝΗΣ ΤΣΙΜΑΡΗΣ:** Υπάρχει μεγάλη αντίδραση στην τοπική κοινωνία γι’ αυτό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αντιδράσεις στην τοπική κοινωνία υπάρχουν για το 90% των αποφάσεών μας. Παρά ταύτα, επαναλαμβάνω, είναι κάτι το οποίο εξετάζεται και από την Εισαγγελία, ως προς τις καταγγελίες που έχουν γίνει, άκουσα κι αυτά που είπατε και θα δω αν έχουν κάποια βάση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Συνεχίζουμε τώρα με την πρώτη με αριθμό 5629/23-5-2025 ερώτηση του κύκλου των αναφορών- ερωτήσεων του Ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Υγείας με θέμα: «Στο ναδίρ το επίπεδο των υγειονομικών υπηρεσιών της Φθιώτιδας και της ευρύτερης περιοχής - Φθίνουσα η κατάσταση στο Γενικό Νοσοκομείο Λαμίας - Υπολειτουργούσα η Πρωτοβάθμια Φροντίδα Υγείας».

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, συνεχίζουν να είναι πολυάριθμα τα προβλήματα που αντιμετωπίζει το μεγαλύτερο νοσηλευτικό ίδρυμα της Περιφέρειας Στερεάς Ελλάδος, το Γενικό Νοσοκομείο Λαμίας, όπως και η Πρωτοβάθμια στον Νομό της Φθιώτιδας. Δυστυχώς, αντί να βελτιώνεται η κατάσταση χρόνο με τον χρόνο βλέπουμε τα προβλήματα να διογκώνονται. Υπάρχουν ακόμη και δημόσιες τοποθετήσεις αρμοδίων όπως του υπεάρχη της 5ης ΥΠΕ ο οποίος είχε καταγγείλει την παρουσία ασθενή για πέντε μέρες στα ΤΕΠ. Η Ένωση Νοσοκομειακών Γιατρών τοποθετείται επί του ζητήματος και αναφέρει ότι η παραμονή ασθενών για μέρες στη βραχεία νοσηλεία είναι μια καθημερινότητα τα τελευταία τουλάχιστον δύο χρόνια λόγω της σοβαρής υποστελέχωσης. Και πέραν των άλλων, μιλάει για την ανυπαρξία ουσιαστικά Πνευμονολογικής Κλινικής. Υπάρχουν σειρά καταγγελιών για τη δυσλειτουργία σ’ αυτά τα δύο τμήματα, στα ΤΕΠ και στην Πνευμονολογική.

Ο Αντιπεριφερειάρχης, ο οποίος τυγχάνει να είναι και Πρόεδρος του Ιατρικού Συλλόγου Λαμίας, μιλά για έλλειψη προσωπικού -νοσηλευτικού, ιατρικού, τραυματιοφορέων-, ενώ αναφέρει πως η υποστελέχωση είναι το βασικό αίτιο που δημιουργεί τις καθυστερήσεις στο Νοσοκομείο.

Εσείς, κύριε Υπουργέ, πριν από ενάμιση περίπου χρόνο –και θα παραθέσω τις δηλώσεις σας, καθώς η κατάσταση δεν έχει βελτιωθεί, όπως σας αναφέρω με αριθμούς και για την πληρότητα συγκεκριμένων τμημάτων- είχατε πει ότι υπάρχει πρόβλημα στο Νοσοκομείο, σας κάνει εντύπωση γιατί έχουν παραιτηθεί τόσοι γιατροί, ο αριθμός των παραιτήσεων είναι υπερβολικά περισσότερος και είχατε δεσμευθεί να επανέλθετε με μια πιο εμπεριστατωμένη μελέτη για να δείτε γιατί έχει συμβεί αυτό.

Αναμένουμε να καταθέσετε στα Πρακτικά, καθώς έχει παρέλθει ενάμισης χρόνος, την εμπεριστατωμένη μελέτη που υποσχεθήκατε ότι θα κάνετε. Και να μας πείτε ποια ήταν τα συμπεράσματα της μελέτης και τι έχετε υλοποιήσει από όλα αυτά, γιατί η κατάσταση, δυστυχώς, σε κρίσιμα τμήματα συνεχίζει να είναι τραγική.

Και επειδή αναφέρατε ότι ξεκινάτε συνήθως τις απαντήσεις σας με το τι παραλάβατε, θα σας πω τι παραλάβατε το 2019, όχι τη μέρα που αναλάβατε εσείς το Υπουργείο Υγείας. Πνευμονολογική το 2019: 7 πνευμονολόγοι. Σήμερα είναι 1. Τμήμα Επειγόντων Περιστατικών, το πιο κρίσιμο: Το 2019 ήταν 9 γιατροί και σήμερα είναι 4, εκ των οποίων, ο ένας μόνο διαθέτει ειδικότητα επειγοντολόγου. Παιδιατρική: ήταν 6 γιατροί το 2019 και σήμερα είναι 1. Αναισθησιολόγοι: Ήταν 5 γιατροί το 2019, σήμερα 3. Ουρολόγοι: σήμερα μόνο 2 με μπλοκάκι, κανένας μόνιμος.

Αυτή είναι η κατάσταση που έχει δημιουργηθεί τα τελευταία χρόνια και δυστυχώς, τα προβλήματα έχουν επεκταθεί και στην Πρωτοβάθμια. Είναι χαρακτηριστικές οι δηλώσεις του Προέδρου των εργαζομένων στα Κέντρα Υγείας. Εγώ θα αναφέρω χαρακτηριστικά το παράδειγμα της Αμφίκλειας του Κέντρου Υγείας, όπου δεν υπάρχει παιδίατρος στο Κέντρο Υγείας και δεν υπάρχει και ιδιώτης γιατρός και οι κάτοικοι της ευρύτερης περιοχής αναγκάζονται να μετακινηθούν δεκάδες χιλιόμετρα, προκειμένου να βρουν παιδίατρο για τα παιδιά τους.

Είναι δεδομένο ότι η έναρξη λειτουργίας της δεύτερης Τοπικής Μονάδας Υγείας δεν αποτελεί προτεραιότητά σας. Αναμένουμε κάποια στιγμή να δηλώσετε αν θα λειτουργήσει ποτέ η δεύτερη ΤΟΜΥ στη Λαμία και αυτό, πότε θα είναι. Αναμένουμε -τονίζω και πάλι- την έκθεση που υποσχεθήκατε ότι θα καταθέσετε και ερωτάσθε, ποιες είναι οι άμεσες πρωτοβουλίες που σκοπεύετε να λάβετε, προκειμένου να βελτιωθεί η τραγική κατάσταση -η οριακή, σύμφωνα με την ένωση των γιατρών, κατάσταση- που επικρατεί στο Γενικό Νοσοκομείο Λαμίας, προκειμένου να εξομαλυνθεί η γενικότερη λειτουργία του και να αποκατασταθεί το αίσθημα ασφάλειας στους πολίτες ολόκληρου του νομού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Σαρακιώτη.

Παρακαλώ, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κύριε Πρόεδρε, θα ακούνε οι συμπολίτες μας, που δεν είναι από τη Λαμία αυτά τα οποία λέτε και θα νομίζει κανείς ότι το Νοσοκομείο της Λαμίας είναι κάποιου είδους αχούρι που έχουμε εγκαταλείψει στη μοίρα του και κινδυνεύει να καταστραφεί.

Δυστυχώς, η διαδικασία των επικαίρων ερωτήσεων, κύριε Πρόεδρε, δεν μου επιτρέπει να ανεβάζω βίντεο και φωτογραφίες, για να έβλεπε ο κόσμος τώρα ποια είναι η πραγματική εικόνα από το Νοσοκομείο της Λαμίας.

Λοιπόν, πάμε λίγο στο προσωπικό και θα έρθω στα υπόλοιπα. Συγκριτική αποτύπωση του προσωπικού Ιούνιος 2019 - Ιούνιος 2025. Ιατρικό προσωπικό: Το 2019 είναι 117 άτομα. Το 2025 είναι 130, συν δεκατρείς. Νοσηλευτικό προσωπικό: Το 2019 είναι 328 άτομα. Το 2025 είναι 344 άτομα, συν δεκαέξι. Λοιπό προσωπικό: 318, 306, μείον δώδεκα. Στο σύνολο είμαστε συν δεκαεπτά άτομα. Άρα, ως προς το προσωπικό, έχουμε περισσότερο προσωπικό το 2025 στο νοσοκομείο Λαμίας απ’ ότι είχαμε το 2019.

Πάμε τώρα ως προς τον προϋπολογισμό του. Προϋπολογισμός Νοσοκομείου Λαμίας: Το 2019 ήταν 16,7 εκατομμύρια ευρώ. Ο προϋπολογισμός του 2024 είναι 29,6 εκατομμύρια ευρώ. Πρόκειται για αύξηση, κύριε Πρόεδρε, 78%. Το ξαναλέω, αύξηση 78% στον Προϋπολογισμό. Το νοσοκομείο, που έχουμε εγκαταλείψει, έχει 78% αύξηση του προϋπολογισμού.

Πάμε στις προκηρύξεις τώρα. Διαβάζω την απάντηση της υπηρεσίας. Οι θέσεις των γιατρών που είναι σε εξέλιξη από την πρόσφατη προκήρυξη είναι οι εξής: μία θέση Επιμελητή Β΄ Παθολογικής Ογκολογίας, δυο θέσεις Επιμελητή Β΄ Ακτινοθεραπευτικής Ογκολογίας, τρεις θέσεις Επιμελητών Β΄ για τη ΜΕΘ, μία θέση Επιμελητή Β΄ Χειρουργικής, μία θέση Διευθυντή Πνευμονολογίας - Φυματιολογίας, μία θέση Επιμελητή Β΄ Παιδιατρικής.

Και γραφεί η υπηρεσία -προσέξτε αυτό δεν είναι σχόλιο του γραφείου μου, είναι της υπηρεσίας- κύριε συνάδελφε, πρέπει να τονιστεί ότι για πρώτη φορά στην προκήρυξη, που είναι σε εξέλιξη για την πλήρωση θέσεων ιατρών ΕΣΥ, υπάρχουν αιτήσεις και για τις εννέα θέσεις που προκηρύχθηκαν. Δηλαδή, έχουμε επιτυχία για το Νοσοκομείο Λαμίας στην προκήρυξη 100%.

Συγκεκριμένα, έχει κατατεθεί μία θέση για την Παθολογική Ογκολογία, τρεις αιτήσεις για την Ετεροπλαστική Ογκολογία, τρεις αιτήσεις για την ΜΕΘ ενηλίκων, μία αίτηση για τη Χειρουργική, δύο αιτήσεις για την Πνευμονολογία, μία αίτηση για την Παιδιατρική. Η διαδικασία των κρίσεων είναι σε εξέλιξη και αναμένουμε μέχρι τέλος του Ιουλίου την ολοκλήρωση της.

Όσον αφορά τα κτιριακά θέλω να σας πω ότι δεν νομίζω ότι υπάρχει νοσοκομείο στην Ελλάδα που να είναι στην κατάσταση ως προς τα έργα που είναι το Νοσοκομείο Λαμίας. Και αυτό δεν αμφισβητείται.

Απλώς και μόνο να το πω αυτό και να κλείσω για να μην καταχραστώ το χρόνο. Στο Νοσοκομείο Λαμίας, κύριε Πρόεδρε, πλην των ανακαινίσεων, ΤΕΠ και όλα τα άλλα που κάνουμε, είναι πραγματικά ένα καινούργιο νοσοκομείο, είναι καταπληκτικό, χτίζουμε το μεγαλύτερο καινούργιο Ογκολογικό Νοσοκομείο. Το Ογκολογικό Νοσοκομείο της Κεντρικής Ελλάδας έχει χτιστεί επί αυτής της Κυβερνήσεως και ένα μεγάλο τμήμα επί αυτού του Υπουργού στη Λαμία. Θα κάνουμε εγκαίνια εντός του 2025. Σε καμιά δεκαριά μέρες θα πάω για να το επισκεφτώ και να δω εάν έχει ολοκληρωθεί το κτίριο και μέχρι τέλος του χρόνου θα έχουμε παραλάβει, στις αρχές του ’26 θα λειτουργεί. Ο μεγαλύτερος όγκος του τεχνολογικού εξοπλισμού αγοράστηκε από το Ταμείο Ανάκαμψης στο Νοσοκομείο της Λαμίας για το νέο Ογκολογικό Κέντρο.

Με συγχωρείτε, αν αυτή είναι εικόνα εγκατάλειψης νοσοκομείου από μία Κυβέρνηση, κάπου δεν συνεννοούμαστε.

 **ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, νομίζω ότι οι ερωτήσεις μου ήταν πολύ συγκεκριμένες. Επιλέγετε εσείς να κάνετε τον κ. Δένδια, να κάνετε ότι δεν καταλαβαίνετε. Να επαναλάβω τις ερωτήσεις μου και αναμένω απάντηση.

Πότε θα φτάσει ο αριθμός των γιατρών στα επίπεδα του 2019; Συνήθως, όταν τοποθετούμαστε δημόσια λέμε ότι παραλάβαμε αυτό, θα το κάνουμε καλύτερο σε ένα, δύο, τρία χρόνια. Στο Νοσοκομείο Λαμίας δεν έχουμε αυτή την πολυτέλεια.

Και σας αναφέρω και πάλι τα νούμερα. Μην μου λέτε γενικά, συγκεκριμένα. Το 2019 Πνευμονολογική: 7 γιατροί, σήμερα έχουμε 1. Πότε θα γυρίσουμε πίσω έξι χρόνια να έχουμε, κύριε Υπουργέ και πάλι 7 γιατρούς στην Πνευμονολογική, καθώς δημιουργούνται, όπως καταγγέλλουν, οι ίδιοι οι γιατροί προβλήματα συνολικά στη λειτουργία του Νοσοκομείου εξαιτίας αυτής της δυσλειτουργίας;

Το 2019, 6 γιατροί στην Παιδιατρική, σήμερα 1. Σας ερωτώ, κύριε Υπουργέ, πόσα χρόνια πρέπει να περάσουν για να φτάσουμε στον αριθμό των γιατρών που είχαμε πριν αναλάβει η Κυβέρνηση σας;

Άλλη κλινική, ΤΕΠ, η πιο κρίσιμη κλινική. Είχαμε 9 γιατρούς. Τώρα έχουμε 4. Πόσα χρόνια θέλετε να εργαστείτε επισταμένα για να φτάσουμε στους 9 γιατρούς, που υπήρχαν στο τόσο κρίσιμο αυτό τμήμα πριν αναλάβετε;

Επειδή αναφερθήκατε στα κτιριακά, βεβαίως, υπάρχει το Ταμείο Ανάκαμψης και βεβαίως γίνονται έργα σε όλα τα νοσοκομεία, καλοδεχούμενα και τα έργα βεβαίως στο Γενικό Νοσοκομείο Λαμίας. Επειδή είπατε, όμως, ότι δεν μπορείτε να φέρετε φωτογραφίες, εγώ σας προκαλώ να ανεβάσετε στα social media σας τις φωτογραφίες της 4ης Φεβρουαρίου του 2021, οπότε και έγιναν τα εγκαίνια της νέας ΜΕΘ του Νιάρχος, Υπουργός της Νέας Δημοκρατίας ήταν τότε, τα στελέχη της Νέας Δημοκρατίας όλοι ήταν στη φωτογραφία και να μας πείτε πόσοι ασθενείς μπήκαν από τον Φλεβάρη του 2021 στη ΜΕΘ του Νιάρχος. Να σας το απαντήσω εγώ, κύριε Υπουργέ; Κανένας, ούτε ένας. Μείνατε στις κορδέλες και στις φωτογραφίες. Ευελπιστούμε ότι τα νέα έργα, που θα γίνουν, δεν θα μείνουν, όπως η ΜΕΘ του Νιάρχος, φωτογραφίες, εγκαίνια, κορδέλες.

Υπάρχουν ζητήματα και σε άλλες κλινικές. Για την Ουρολογική θα μας απαντήσετε; Είναι δύο με μπλοκάκια; Πότε σκοπεύετε να προσλάβει έναν έστω μόνιμο γιατρό; Για τους αναισθησιολόγους, είχαμε 5 πριν αναλάβετε, κύριε Υπουργέ, σήμερα έχουμε 3, πότε θα φτάσουμε στα επίπεδα προ έξι ετών, σε τρία, τέσσερα, πέντε χρόνια;

Και εκτός αυτού, κύριε Υπουργέ, εγώ διαβάζω και πάλι τη δημόσια τοποθέτησή σας. Είχατε βρεθεί σ’ αυτήν την Αίθουσα πριν από ενάμισι χρόνο και είχατε παραδεχθεί ότι υπάρχουν αποχωρήσεις, προβλήματα. Και λέτε, κλείνοντας: «Δεσμεύομαι να επανέλθω με μία πιο εμπεριστατωμένη μελέτη για να δω, γιατί έχει συμβεί αυτό.». Αυτό στις 19-2-24. Έχουμε 27-6-25, μελέτη έχετε να μας καταθέσετε; Εσείς δεσμευτήκατε, δεν δεσμεύτηκα εγώ.

Αναμένουμε να τη δούμε στα Πρακτικά ως προς το ποιες ήταν οι αιτίες που είχαμε αυτή την απώλεια, την αιμορραγία, σε ιατρικό προσωπικό σε συγκεκριμένα τμήματα, τα οποία ανέφερα και αναμένω απάντηση, και για ποιον λόγο δεν έχουν ληφθεί πρωτοβουλίες για την κάλυψη των πολύ συγκεκριμένων τμημάτων που αναφέρω εγώ, αλλά και καταγγέλλουν οι γιατροί.

Δεν τα αναφέρω εγώ, δεν είμαι γιατρός. Το ότι είναι επιστημονικά επισφαλής η εφημεριακή κάλυψη στα επείγοντα στο Γενικό Νοσοκομείο Λαμίας οι γιατροί το αναφέρουν, δεν τα αναφέρω εγώ, κύριε Υπουργέ. Οι ίδιοι μιλούν και για επιστημονική υποβάθμιση της λειτουργίας των ΤΕΠ.

Μπορεί να μην είστε γιατρός και εσείς, ως Υπουργός Υγείας φαντάζομαι όμως θα έχετε μια εικόνα για το πώς είναι δυνατόν να λειτουργεί σε έναν ολόκληρο νομό στην Περιφέρεια Στερεάς Ελλάδος παιδιατρική με έναν μόνο παιδίατρο και τα περισσότερα κέντρα υγείας να μην έχουν παιδίατρο. Πώς μπορεί να υπάρξει ασφαλής εφημέρευση; Δημιουργούνται προβλήματα στη λειτουργία και όμορων νοσοκομείων.

Δείτε τις διαμαρτυρίες στο Νοσοκομείο Χαλκίδας γιατί μετακινείτε παιδιάτρους στη Λαμία. Μιλήστε μας για την υπερεφημεύρεση αυτού του ενός γιατρού ο οποίος απασχολείται στην παιδιατρική. Πείτε μας, δημιουργούνται ή όχι προβλήματα στη λειτουργία της μαιευτικής κλινικής;

Είναι πολύ συγκεκριμένα τα ερωτήματα. Αφορούν τα πλέον χρήσιμα τμήματα του νοσοκομείου, ΤΕΠ, πνευμονολογική, παιδιατρική. Και αναμένουμε μια σοβαρή απάντηση, τεκμηριωμένη επί αυτών των ζητημάτων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, σας λέω ότι είμαστε με συν δεκατρείς γιατρούς, μου λέτε να γυρίσουμε στο 2019. Δηλαδή, μου ζητάτε να απολύσω δεκατρείς γιατρούς. Αφού είμαστε σήμερα συν δεκατρείς γιατρούς, αν μου ζητάτε να γυρίσω στο 2019, μου ζητάτε να απολύσω δεκατρείς γιατρούς. Δεν θα απολύσω δεκατρείς γιατρούς. Θα μείνουμε στο 2025, είναι καλύτερα.

Όσον αφορά ειδικότερα προβλήματα, η νέα διοίκηση του νοσοκομείου τα εξετάζει. Όταν μας κάνει τα αιτήματά της για το ποιες θέσεις θέλει να προκηρύξουμε, θα τις προκηρύξουμε αμέσως, όπως κάνω κατά τη διάρκεια της θητείας μου.

Από την τρέχουσα προκήρυξη, όπως σας είπα, έχουμε για πρώτη φορά 100% επιτυχία. Το ότι έχουμε 100% επιτυχία σημαίνει ότι έχει αποκατασταθεί η φήμη του Νοσοκομείου Λαμίας.

Όσον αφορά τη μελέτη που διαρκώς λέτε, η μελέτη δεν ήταν δέσμευση να κάνουμε μελέτη για να την παρουσιάσω σε εσάς, ούτε έχω καμία τέτοια υποχρέωση. Η μελέτη ήταν δική μου άσκηση για να καταλάβω τι πήγαινε άσχημα σε αυτό το νοσοκομείο, καθώς ενώ κάναμε προκηρύξεις και προσλήψεις, είχαμε πολύ μεγάλο βαθμό αποχωρήσεων.

Έχω λάβει τα μέτρα που έπρεπε να λάβω. Θα δούμε το επόμενο διάστημα, αγαπητέ κύριε συνάδελφε, αν θα εξακολουθήσει να υπάρχει αυτό το φαινόμενο, αν αυτοί που προσλαμβάνονται παραμένουν. Εδώ θα είστε και εδώ θα είμαι. Εκτιμώ ότι θα παραμένουν από δω και μπρος, γιατί τα μέτρα που λάβαμε θα είναι επιτυχημένα.

Άρα, και η δέσμευση τηρήθηκε. Και τα μέτρα ελήφθησαν. Και προκηρύξεις γίνονται. Και επιτυχία έχουν οι προκηρύξεις. Και τα έργα προχωράνε. Και το Νοσοκομείο της Λαμίας θα πάει στο μέλλον πολύ καλύτερα και δεν έχει καμία σχέση με το πώς το παρουσιάζετε.

Θέλω μόνο να πω, επειδή θα το ξεχάσω, ότι με ενοχλεί πάρα πολύ όταν ιδιαίτερα Βουλευτές για πολιτικούς λόγους προσπαθούν να πλήξουν το αίσθημα εμπιστοσύνης των πολιτών προς το Εθνικό Σύστημα Υγείας της περιοχής τους.

Το Νοσοκομείο Λαμίας είναι ένα εξαιρετικά καλό νοσοκομείο.

Πέρσι, κύριε Πρόεδρε, κατά το διάστημα της ΔΕΘ συνέβη ένα πάρα πολύ δύσκολο περιστατικό. Ίσως θα το θυμάστε. Είχε πάρει πανελλήνια έκταση, διότι ένα παιδάκι είχε τραυματιστεί πάρα πολύ σοβαρά σε μια ορεινή περιοχή κατά τη διάρκεια του Ράλλυ Ακρόπολις.

Έζησα ο ίδιος την περιπέτεια του πατέρα και της οικογένειας για να σωθεί αυτό το παιδάκι, το οποίο σώθηκε, είναι καλά στην υγεία του σήμερα, δόξα τω Θεώ. Είναι πάρα πολύ καλά.

Έζησα ο ίδιος τον επαγγελματισμό με τον οποίο το Νοσοκομείο της Λαμίας μέσα στα μαύρα μεσάνυχτα, σε μια δύσκολη στιγμή, όχι μόνο λειτούργησε με επάρκεια, κύριε Πρόεδρε, αλλά λειτούργησε με απόλυτο επαγγελματισμό, με εκπληκτική ενσυναίσθηση προς την οικογένεια και οδήγησε τελικά στη σωτηρία της ζωής αυτού του μικρού παιδιού, που σήμερα είναι καλά, δόξα τω Θεώ, και προκόβει στη ζωή του μαζί με την οικογένειά του.

Ένα διαλυμένο νοσοκομείο δεν μπορεί να το κάνει αυτό, κύριε. Δεν είναι διαλυμένο το Νοσοκομείο της Λαμίας, όπως το παρουσιάζετε για να κερδίσετε ψήφους. Κάποια στιγμή πρέπει να μπει και ένα όριο.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώνουμε τη σημερινή συζήτηση των επίκαιρων ερωτήσεων με την πρώτη με αριθμό 1105/21-6-2025 επίκαιρη ερώτηση  πρώτου κύκλου της Βουλευτού Β1΄ Βορείου Τομέα Αθηνών της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ» κυρίας Ελένης – Μαρίας Αποστολάκη προς τον ΥπουργόΕθνικής Οικονομίας και Οικονομικών,με θέμα: «Στρεβλώσεις και αισχροκέρδεια στην τραπεζική αγορά, χωρίς αποτέλεσμα οι παρεμβάσεις της Κυβέρνησης».

Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριε Υπουργέ, η συζήτηση της ερώτησής μου συμπίπτει με την ομιλία που πραγματοποίησε στις αρχές της εβδομάδας ο Υπουργός Εθνικής Οικονομίας στη Γενική Συνέλευση της Ένωσης Ελληνικών Τραπεζών. Ήταν μια τοποθέτηση γεμάτη με παραινέσεις και ευχολόγια, που επέλεξε να αγνοήσει την πραγματικότητα.

Ο κ. Πιερρακάκης αναφέρθηκε στην κανονικότητα και τη σταθερότητα την οποία έχει κερδίσει τα τελευταία χρόνια το τραπεζικό σύστημα στην Ελλάδα. Παρέλειψε όμως να αναφέρει ότι αυτή η κανονικότητα βασίστηκε στις επανειλημμένες ανακεφαλαιοποιήσεις με τις θυσίες του ελληνικού λαού και βεβαίως παρέλειψε να αναφερθεί στα υπερκέρδη του τραπεζικού τομέα, τα οποία δεν έχουν βρει σήμερα αντιστοίχιση στην πραγματική οικονομία και την κοινωνία.

Τα υπερκέρδη αυτά φτάνουν τα 4,5 δισεκατομμύρια έναντι 3,6 δισεκατομμυρίων το 2023. Έχουμε δηλαδή μια αύξηση της τάξης του 24,33%. Και μέσα σε αυτά τα υπερκέρδη, τα μισά, τα 2,15 δισεκατομμύρια, προέρχονται από τις καταχρηστικές προμήθειες.

Παρά τις διθυραμβικές ανακοινώσεις για την κατάργηση ελάχιστων προμηθειών τον Δεκέμβριο, που προήλθαν μετά την παρέμβαση του ΠΑΣΟΚ, όπου συρόμενη η Κυβέρνηση άσκησε την ελάχιστη πίεση, είχαμε ελάχιστες προμήθειες οι οποίες καταργήθηκαν.

Ο κύριος όγκος καταχρηστικών προμηθειών παραμένει, κύριε Υπουργέ. Και ποιος είναι αυτός; Τα έξοδα εξέτασης φακέλου για τη χορήγηση δανείου. Η προμήθεια για ανάληψη από ΑΤΜ άλλης τράπεζας σε μη απομακρυσμένες περιοχές. Η προμήθεια για επανέκδοση τραπεζικής κάρτας. Το τέλος συνδρομής πιστωτικής κάρτας. Η προμήθεια για μετατροπή συναλλάγματος. Και βέβαια, οι προμήθειες για λογαριασμούς καταθέσεων, όταν μέσα από τα σχεδόν μηδενικά επιτόκια οι τράπεζες εξασφαλίζουν τεράστια οφέλη. Επίσης, οι τράπεζες χρεώνουν για ενέργειες που συνδέονται με τη σύναψη συμβάσεων e-banking.

Άρα, όλα αυτά συμβαίνουν τη στιγμή που οι τράπεζες κλείνουν πολλά καταστήματα, το δίκτυο έχει ελαχιστοποιήσει προσφερόμενες υπηρεσίες και τα λειτουργικά τους κόστη έχουν δραστικά περιοριστεί.

Οι πολίτες λοιπόν θα ωφεληθούν από τις μειωμένες αυτές μειώσεις 150 εκατομμύρια. Τα κέρδη των τραπεζών από τις προμήθειες ξεπερνούν τα 2,1 δισεκατομμύρια.

Ο κ. Πιερρακάκης, αγνοώντας αυτή την πραγματικότητα, επισήμανε ότι το τραπεζικό σύστημα έχει πλέον τις δυνατότητες να ανταποκριθεί στο συλλογικό αίτημα για ακόμα μεγαλύτερη χρηματοδότηση της οικονομίας.

Προσέξτε. Η κατεύθυνση των χορηγήσεων είναι ενδεικτική της υποχρηματοδότησης των μικρομεσαίων επιχειρήσεων: 8,98 δισεκατομμύρια για τις μικρομεσαίες, που όπως λέτε εσείς είναι η ραχοκοκαλιά της εθνικής μας οικονομίας και υποστηρίζετε ότι είναι η προτεραιότητα στις πολιτικές στήριξής τους, και 16 δισεκατομμύρια ευρώ, διπλάσιο ποσοστό για τις ελάχιστες μεγάλες επιχειρήσεις.

Επέλεξε ο Υπουργός να μην πει ούτε μία λέξη για το τεράστιο χάσμα ανάμεσα στα επιτόκια χορηγήσεων και καταθέσεων, που υπάρχει μόνο στη χώρα μας.

Προσέξτε. Το μέσο σταθμισμένο επιτόκιο του συνόλου των υφιστάμενων καταθέσεων παραμένει στο 0,49%, το αντίστοιχο επιτόκιο των δανείων στο 5,34%. Αυτό το περιθώριο είναι 4,85 εκατοστιαίες μονάδες, πολύ μακριά από τον μέσο ευρωπαϊκό όρο, που είναι κάτω από το 2%.

Βέβαια, ο καθορισμός των επιτοκίων δεν θα γίνει μέσω διοικητικών παρεμβάσεων. Είναι προφανές αυτό. Αλλά, φαντάζομαι δεν αγνοείτε την απόφαση 178 του 2004 της Τράπεζας της Ελλάδας, η οποία είναι ακόμα σε ισχύ, με βάση την οποία ρυθμίζεται το επιτόκιο και η οποία επιτρέπει τη μεταβολή του επιτοκιακού δείκτη αποκλειστικά εις βάρος των δανειοληπτών.

Δηλαδή, τι προβλέπει αυτή η απόφαση; Όσο αυξάνεται ο επιτοκιακός δείκτης, για παράδειγμα το Euribor, οι τράπεζες μπορούν να αυξήσουν στο ανώτατο πολλαπλάσιο το επιτόκιο. Και σε ένα περιβάλλον υψηλών επιτοκίων, όπως είναι το ελληνικό αντιλαμβάνεστε ότι ο όρος αυτός ενισχύει την ανεξέλεγκτη άνοδο των επιτοκίων. Η Κυβέρνηση απέχει συστηματικά από οποιαδήποτε πρωτοβουλία αντιμετώπισης των πολλών στρεβλώσεων και εκείνων των πρωτοβουλιών που θα έφερναν έναν δίκαιο επιμερισμό όλων αυτών των υπερκερδών στην πραγματική οικονομία και στις ανάγκες της κοινωνίας.

Χρειάστηκε η επίκαιρη ερώτηση του ΠΑΣΟΚ για να προβείτε σε αυτές τις ελάχιστες ανακοινώσεις μείωσης προμηθειών. Με ευχολόγια, με παραινέσεις, με πανηγυρισμούς για πανηγυρική κρίση χωρίς πρωτοβουλίες που να μαρτυρούν πολιτική βούληση εξορθολογισμού και κοινωνικής δικαιοσύνης δεν πρόκειται να αντιμετωπιστούν οι στρεβλώσεις του τραπεζικού συστήματος. Σας ρωτάμε ξανά εάν η Κυβέρνηση προτίθεται να προχωρήσει σε εκείνες τις πρωτοβουλίες που θα οδηγήσουν στην κατάργηση ή τη μείωση των προμηθειών οι οποίες έχουν καταχρηστικό χαρακτήρα και παραμένουν σε ισχύ επιβαρύνοντας τους καταναλωτές. Με ποιες ενέργειες προσανατολίζεται η Κυβέρνηση να ασκήσει πίεση προς το τραπεζικό σύστημα ώστε να συγκλίνει η μεγάλη διαφορά σήμερα ανάμεσα στα επιτόκια χορηγήσεων και καταθέσεων, συγκλείνοντας επιτέλους με τον μέσο ευρωπαϊκό όρο; Έστω και σήμερα σκέφτεστε την πρόταση του ΠΑΣΟΚ για την έκτακτη και εφάπαξ φορολόγηση των κερδών των τραπεζών;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε, κυρία Αποστολάκη.

Θα απαντήσει ο Υφυπουργός Εθνικής Οικονομίας και Οικονομικών κ. Γεώργιος Κώτσηρα.

Παρακαλώ, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Αξιότιμη κυρία συνάδελφε, πολλά τα θέματα που θέσατε. Ξεκινώ από την αναφορά σας στην πρόσφατη τοποθέτηση του Υπουργού Εθνικής Οικονομίας Οικονομικών, κ. Πιερρακάκη στην συνέλευση της Ελληνικής Ένωσης Τραπεζών όπου -για να πούμε και το ευρύτερο περιβάλλον- ανέφερε το προφανές. Βρισκόμαστε 10 χρόνια μετά από την ημέρα που πρακτικά οι τράπεζες ήταν κλειστές. Έδιναν 40 ευρώ ημερησίως με την περήφανη διαπραγμάτευση της τότε διακυβέρνησης και τα αποτελέσματά της.

Είναι δεδομένο ότι η κοινωνική συνοχή πηγαίνει παράλληλα και με ένα ισχυρό τραπεζικό σύστημα που προφανώς πρέπει να στηρίζει την κοινωνία και την οικονομία. Και αυτό λαμβάνει χώρα σε μία περίοδο που η χώρα μας με πάρα πολύ κόπο και με πολύ μεθοδική και στοχευμένη προσπάθεια όλα αυτά τα τελευταία έξι χρόνια έχει επιτύχει μία σοβαρή δημοσιονομική διαχείριση. Η πιστοληπτική της ικανότητα έχει αναβαθμιστεί με ό,τι θετικό αυτό συνεπάγεται για το τραπεζικό σύστημα και κατ’ επέκταση για την οικονομία και την κοινωνία. Και είναι προφανές ότι η Κυβέρνηση στο μέτρο που της επιτρέπεται βάσει του ευρωπαϊκού δικαίου, βάσει του εθνικού δικαίου, βάσει των διατάξεων που προβλέπονται στο πλαίσιο της ελεύθερης αγοράς παρεμβαίνει και ο Υπουργός είπε το απολύτως προφανές. Πρέπει και οι τράπεζες πλέον ακόμα πιο ενεργά να στηρίξουν την ελληνική οικονομία, να στηρίξουν τον Έλληνα καταθέτη, να στηρίξουν τον Έλληνα πολίτη και την επιχειρηματικότητα.

Μιας και ένα μεγάλο μέρος της αναφοράς σας στην επίκαιρη ερώτησή σας αφορά στις προμήθειες, θέλω να σας πω ότι δεν διστάσαμε να κάνουμε παρεμβάσεις οι οποίες δεν ήταν επιδερμικές, όπως αναφέρατε. Αφορά ένα μεγάλο εύρος καθημερινών συναλλαγών για τον πολίτη. Δεδομένου ότι η πλειονότητα των συναλλαγών πραγματοποιείται μέσω χρεωστικών και πιστωτικών καρτών το ύψος της τελικής προμήθειας των εν λόγω συναλλαγών αποτελεί άθροισμα επιμέρους προμηθειών: τη διατραπεζική προμήθεια η οποία οριζόμενη από τον κανονισμό 2015/751 –ανελαστικό, δηλαδή, το ζήτημα- τις προμήθειες των σχημάτων των καρτών visa, mastercard κλπ, τις προμήθειες των τεχνικών παρόχων που συμμετέχουν στην εκκαθάριση των συναλλαγών, τη χρέωση του παρόχου υπηρεσιών πληρωμών που εκτελεί την αποδοχή της πράξης πληρωμής. Και το ανώτατο ύψος της προμήθειας ορίζεται προφανώς στις διατάξεις του ως άνω κανονισμού το οποίο προκύπτει αθροιστικά.

Με τον 5167/2024 θεσπίστηκαν διατάξεις που αφορούν στην ελάφρυνση των καταναλωτών από υπερβολικές τραπεζικές χρεώσεις. Με το άρθρο 48 και με το άρθρο 50 σε άλλες περιπτώσεις απαγορεύεται η επιβολή προμήθειας ή χρέωσης για σημαντικό εύρος συναλλαγών όπως είναι οι εντολές πληρωμής μέσω ψηφιακών δικτύων και πάγιες εντολές πληρωμής για οφειλές και εξόφληση λογαριασμών προς το δημόσιο, τα ασφαλιστικά ταμεία, τους ΟΤΑ και λοιπούς φορείς της Κυβέρνησης, εταιρείες κοινής ωφέλειας και ασφαλιστικές εταιρείες, ανάληψη μετρητών από ATM άλλης τράπεζας σε συγκεκριμένες περιοχές, ερώτηση υπολοίπου σε ATM άλλης τράπεζας και φόρτιση-αποφόρτιση προπληρωμένων καρτών μέσω ψηφιακών δικτύων με ανώτατο όριο ποσού τα 100 ευρώ, ενώ προβλέφθηκε ανώτατο όριο προμήθειας το μισό ευρώ ανά συναλλαγή για αποστολή χρημάτων -εξερχόμενο έμβασμα- και για λήψη χρημάτων -εισερχόμενο έμβασμα. Αυτά τα όρια ισχύουν για φυσικά πρόσωπα, ιδιώτες, ατομικές επιχειρήσεις, ελεύθερους επαγγελματίες για ποσά έως 5.000 ευρώ ημερησίως και αφορούν απλές και άμεσες μεταφορές πίστωσης μεταξύ τραπεζών στην Ελλάδα μέσω ψηφιακών δικτύων πληρωμής.

Επίσης, με το ίδιο νομοθετικό πλαίσιο αυξήθηκε το ανώτατο όριο συναλλαγών από 10 σε 20 ευρώ για συγκεκριμένες κατηγορίες εμπόρων της μικρής λιανικής. Πρόσφατα ο Υπουργός Εθνικής Οικονομίας και Οικονομικών κ. Πιερρακάκης ανακοίνωσε ότι προς την ίδια κατεύθυνση κινείται και ο διπλασιασμός πρακτικά του ορίου συναλλαγής μέσω iris από 500 σε 1.000 ευρώ από 1η Νοεμβρίου 2025. Θα είναι υποχρεωτικό το σύστημα iris σε όλα τα εμπορικά καταστήματα φυσικά και ηλεκτρονικά. Θα έχουν, δηλαδή, τη δυνατότητα οι καταναλωτές να πληρώνουν για ένα αγαθό ή για μία υπηρεσία απευθείας από τον λογαριασμό τους χωρίς καμία απολύτως χρέωση και οι επιχειρήσεις να λαμβάνουν αυτόματα τα χρήματα με προμήθεια μικρότερη από εκείνη των τραπεζών. Ως προς τη δε μικρή ή επιδερμική παρέμβαση, όπως αναφέρατε, δεν νομίζω ότι το να γλιτώνουν 150 εκατομμύρια ευρώ κάθε χρόνο οι καταναλωτές μέσω αυτής της παρέμβασης που ήταν εφικτή να λάβει χώρα, είναι ένα μικρό αμελητέο ποσοστό όταν μάλιστα αφορά ένα μεγάλο εύρος συναλλαγών της καθημερινότητας για τον πολίτη.

Το ότι η βελτίωση της οικονομίας, η ενίσχυση του τραπεζικού συστήματος απαιτεί ακόμα πιο θαρραλέες παρεμβάσεις από τις τράπεζες είναι ένα παράλληλο ζήτημα το οποίο θέτει η Κυβέρνηση και όπου μπορεί παρεμβαίνει πάντα στο πλαίσιο των ελεγκτικών μηχανισμών που διαθέτει, του ρόλου της Τράπεζας της Ελλάδος, των ανεξάρτητων αρχών που ελέγχουν τυχόν ζητήματα στρεβλώσεων, του ενωσιακού δικαίου και των κανονισμών που προβλέπονται εκεί, των αρμοδιοτήτων που έχει το Υπουργείο Ανάπτυξης σε ζητήματα που το αφορούν. Εκεί γίνεται μια μεγάλη προσπάθεια σε επίπεδο ενσωμάτωσης ευρωπαϊκής νομοθεσίας. Είναι, λοιπόν, ένα πολυδιάστατο ζήτημα. Σωστά το θέτετε και παρεμβαίνετε υπό την έννοια ότι είναι ένα ζήτημα που αφορά τους Έλληνες πολίτες. Όμως η Κυβέρνηση αυτή είναι αυτή που πραγματικά παρενέβη όταν χρειάστηκε. Το ίδιο θα συνεχίσει να κάνει στο μέτρο που της επιτρέπεται από το πλαίσιο της ελεύθερης αγοράς και από το εθνικό και ενωσιακό δίκαιο.

Έχουμε αποδείξει ότι θέλουμε πρακτικά να στηρίξουμε τον Έλληνα πολίτη, τον Έλληνα επιχειρηματία αλλά παράλληλα με ένα τραπεζικό σύστημα διασφαλισμένο πάντα επ’ ωφελεία της κοινωνίας. Υπενθυμίζω ότι τέτοιες μέρες πριν 10 χρόνια -ας μην το ξεχνάμε- οι τράπεζες ήταν κλειστές και έδιναν 40 ευρώ στα ATM. Αυτές οι εικόνες νομίζω δεν τίμησαν ούτε τη χώρα ούτε πρέπει προφανώς να τις ξαναζήσουμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Παρακαλώ, κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Κύριε Υπουργέ, καλά κάνετε και το υπενθυμίζετε όχι όμως στην εκπρόσωπο μιας δύναμης που αγωνίστηκε.

Κύριε Υπουργέ, όταν υπάρχει πολιτική βούληση, όταν ουσιαστικά θέλεις να παρέμβεις, η εκάστοτε Κυβέρνηση έχει πάντοτε εργαλεία πολιτικής πίεσης. Όταν υπάρχει, λοιπόν, τέτοιου είδους πολιτική βούληση δεν εξαντλείσαι σε παραινέσεις και σε ευχολόγια. Αναφέρεσαι συγκεκριμένα σε εκείνα τα στοιχεία και τους δείκτες, για παράδειγμα, στην υψηλότατη κερδοφορία του ελληνικού τραπεζικού συστήματος που επιτάσσει την επιστροφή ενός ελάχιστου κοινωνικού μερίσματος στην κοινωνία και στις επιχειρήσεις, κάτι που σήμερα δεν βλέπουμε.

Η σταθερότητα και η υγιής λειτουργία του τραπεζικού συστήματος είναι προϋπόθεση της ανάπτυξης και της κοινωνικής συνοχής. Αλλά, προσέξτε, ο ελληνικός λαός έχει καταβάλει 38 δισεκατομμύρια για τη στήριξη του τραπεζικού συστήματος και την ανακεφαλαιοποίησή του. Και η κατάσταση σήμερα είναι μία κατάσταση στην οποία δεν βλέπουμε την ελάχιστη επιστροφή αυτής της χρηματοδότησης που απαίτησε μεγάλες θυσίες, από το υστέρημα και όχι από το περίσσευμα του ελληνικού λαού, ούτως ώστε με αυτήν την επιστροφή να οδηγούμαστε στη συνοχή και στη σύγκλιση.

Αναφερθήκατε στις προμήθειες και τα 150 εκατομμύρια. Δεν θα το δείτε ως απόλυτο νούμερο. Θα το δείτε σε σύγκριση και σε αντίστιξη με τα κέρδη των τραπεζών που προέρχονται από τις προμήθειες, οι περισσότερες εκ των οποίων -οι σημερινές- εξακολουθούν να έχουν τον χαρακτήρα της καταχρηστικότητας. Είναι λοιπόν 150 εκατομμύρια έναντι 2,1 δισ. κερδών από προμήθειες, παρά την ανάπτυξη της ηλεκτρονικής τραπεζικής και την αντίστοιχη ουσιαστική μείωση του κόστους λειτουργίας των τραπεζικών καταστημάτων.

Οι τράπεζες αναζητούν αφορμές επιβολής χρεώσεων και δεν διστάζουν, πλέον, να χρεώνουν και την απλή συναλλακτική επαφή. Οι προμήθειες ξεπροβάλλουν σαν τα μανιτάρια. Χρεώνουν, ουσιαστικά, υποχρεώσεις που έχουν απέναντι στους καταναλωτές, στο πλαίσιο της βασικής σύμβασης που τις συνδέει με αυτούς, για την εκπλήρωση των οποίων δεν δικαιολογείται να αξιώνουν καμία αμοιβή και κανένα έξοδο. Οι χρεώσεις, άλλωστε, διαμορφώνονται συχνά σε τέτοια ύψη που είναι φανερό ότι δεν έχουν να κάνουν σε τίποτα με την κάλυψη οποιουδήποτε λειτουργικού τους κόστους και αποβλέπουν μόνο στην εκμετάλλευση της διαπραγματευτικής αδυναμίας των καταναλωτών έναντι της ισχύος των τραπεζών.

Εδώ υπάρχει ένα λαμπρό πεδίο ρυθμιστικής απουσίας της Κυβέρνησης και είναι πολιτική της επιλογή.

Πάμε στα επιτόκια καταθέσεων. Στο χάσμα ανάμεσα στα επιτόκια καταθέσεων και χορηγήσεων, κύριε Υπουργέ, υπάρχει αυτή η απόφαση της Τράπεζας της Ελλάδος η οποία είναι σε ισχύ από το 2004. Είναι το πεδίο πάνω στο οποίο βασίζεται αυτήν τη στιγμή αυτή η στρέβλωση. Προσέξτε: Στις καταθέσεις μίας ημέρας των νοικοκυριών, που αποτελούν και τον κύριο όγκο των καταθέσεων, το μέσο επιτόκιο στην Ελλάδα τον Σεπτέμβριο ήταν σχεδόν μηδενικό, 0,03 δηλαδή δέκα φορές σχεδόν μικρότερο από τον μέσο όρο στην ευρωζώνη που είναι 0,37.

Τα εξαιρετικά χαμηλά επιτόκια καταθέσεων πλήττουν ευθέως τη συντριπτική πλειοψηφία των καταθετών, τους μικρούς και μεσαίους. Σύμφωνα με το Ταμείο Εγγύησης Καταθέσεων και Επενδύσεων, επί συνόλου καταθέσεων νοικοκυριών και επιχειρήσεων ύψους 199,8 δισ. η διάρθρωσή τους, κύριε Υπουργέ, είναι η ακόλουθη -για να έχετε μια εικόνα του τι συμβαίνει αυτήν τη στιγμή στην κοινωνία: Από 0 έως 1.000 ευρώ έχει το 70,9 των καταθετών. Το αντιλαμβάνεστε; Και τους επιφυλάσσετε 0,03%. Οι καταθέσεις από 1.000 μέχρι 5.000 ευρώ είναι το 13,3% των καταθετών που έχουν συνολικό μερίδιο επί των συνολικών καταθέσεων ύψους 5,2%. Είναι εκείνο το κομμάτι της κοινωνίας -αυτές οι δύο κατηγορίες- για το οποίο η Κυβέρνηση Μητσοτάκη αδιαφορεί παντελώς.

Η σημαντική αύξηση της κερδοφορίας σε ετήσια βάση των ελληνικών συστημικών τραπεζών οφείλεται και στα έσοδα από τόκους. Το ποσοστό των εσόδων από τόκους στα συνολικά λειτουργικά έσοδα διαμορφώνεται σε ποσοστό άνω του 78% για τα τέσσερα συστημικά πιστωτικά ιδρύματα της χώρας. Το αντίστοιχο ποσοστό, κύριε Υπουργέ, για τις συστημικές τράπεζες της Ευρωπαϊκής Ένωσης είναι 60%.

Αντιλαμβάνεστε, λοιπόν, ότι εδώ υπάρχει μια μεγάλη στρέβλωση και όλα αυτά είναι εις βάρος των καταναλωτών και κυρίως των πιο αδύναμων. Οι άλλοι τις έχουν τις καταθέσεις τους στο εξωτερικό. Δεν τις έχουν στην Ελλάδα. Λοιπόν, όλα αυτά είναι το πεδίο πάνω στο οποίο εμείς επισημαίνουμε τη ρυθμιστική απουσία. Και αυτό είναι πολιτική βούληση.

Απαιτούνται παρεμβάσεις κοινωνικής δικαιοσύνης και ελέγχου μιας απληστίας, που δεν επιστρέφει πουθενά, που δεν χρηματοδοτεί και δεν στηρίζει την ανάπτυξη. Η Τράπεζας της Ελλάδος, κύριε Υπουργέ και άλλοι έγκυροι φορείς, όπως το Κέντρο Προγραμματισμού και Οικονομικών Ερευνών, έχουν καυτηριάσει και την ολιγοπωλιακή διάρθρωση, αλλά και αυτά τα χαρακτηριστικά στη λειτουργία του τραπεζικού συστήματος και έχουν καταδείξει τον πληθωρισμό απληστίας, έναν πληθωρισμό απληστίας ο οποίος αντανακλάται και στις γενναίες αυξήσεις στις αποδοχές των διοικήσεων των συστημικών τραπεζών. Τα ξέρετε όλα αυτά.

Λοιπόν, γι’ αυτούς τους λόγους το ΠΑΣΟΚ σας κάλεσε εφάπαξ και εκτάκτως γι’ αυτήν την εισφορά του 5% στα κέρδη, ακολουθώντας το παράδειγμα άλλων κυβερνήσεων, όπως της Σοσιαλιστικής Κυβέρνησης στην Ισπανία του κ. Σάντσεθ.

Επαναλαμβάνω οι ανακεφαλαιοποιήσεις των τραπεζών στοίχισαν ακριβά. Έπρεπε να στηρίξουμε το τραπεζικό σύστημα, να είναι παράγων συνοχής και ανάπτυξης. Αυτήν τη στιγμή είναι η ώρα της επιστροφής αυτού του κοινωνικού μερίσματος και στην οικονομία -στις μικρομεσαίες επιχειρήσεις- και στους πολίτες. Και η δική σας Κυβέρνηση δεν παίρνει την παραμικρή πρωτοβουλία για να διασφαλίσει αυτήν την επιστροφή.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε, κυρία Αποστολάκη.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Άκουσα την αξιότιμη κυρία συνάδελφο να λέει ότι απέχει συστηματικά η Κυβέρνηση από οποιαδήποτε παρέμβαση. Μα, κυρία Αποστολάκη, είμαστε η μόνη Κυβέρνηση που πήραμε μέτρα σε ό,τι αφορά στις προμήθειες των τραπεζών. Ήμασταν η μόνη Κυβέρνηση που πήραμε μέτρα που αφορούν την καθημερινή, κατά κύριο λόγο, προμήθεια που έχει ο Έλληνας πολίτης.

Αυτά, αντιλαμβάνεστε και εσείς, ότι γίνονται πάντα στο πλαίσιο του εφικτού σε επίπεδο και ευρωπαϊκής νομοθεσίας και κανονιστικού πλαισίου. Αναφέρατε την έκφραση «επιφυλάσσεται…» και ελπίζω να εννοείτε με «αι» και όχι με «ε» για τα επιτόκια καταθέσεων και δανεισμού, διότι αντιλαμβάνεστε ότι είναι ένα πλαίσιο που ρυθμίζεται από την αγορά, οι τράπεζες έχουν ένα συγκεκριμένο περιβάλλον εργασίας, όχι που ορίζεται από την εκάστοτε κυβέρνηση, εκτός και αν μιλάμε για άλλα συστήματα οικονομικής διάρθρωσης. Και ακριβώς αυτό ανέφερε και ο Υπουργός προχθές –όπως τονίσατε και εσείς στην ομιλία σας- ότι η επιστροφή στην κανονικότητα και για το τραπεζικό σύστημα, μετά από όλο αυτό το δυσμενές περιβάλλον που βιώσαμε, σημαίνει επιστροφή στην κοινωνία, επιστροφή στον καταθέτη, μεγαλύτερες αποδόσεις, μετά από όλο αυτό που έχει λάβει χώρα.

Εάν, λοιπόν, δεν υπήρχε βούληση της Κυβέρνησης, αφενός να σταθεροποιηθεί το οικονομικό περιβάλλον και να έχουμε καλύτερη δημοσιονομική διάρθρωση, εάν δεν είχαμε τη βούληση να αναπτυχθεί η οικονομία και με τη στήριξη, προφανώς, ενός τραπεζικού συστήματος το οποίο θα λειτουργεί και για την κοινωνία και κατά κύριο λόγο για την κοινωνία, δεν θα υπήρχαν ούτε οι παρεμβάσεις που ανακοίνωσε πέρυσι ο Πρωθυπουργός και νομοθετήθηκαν από τη Βουλή μετά τον Προϋπολογισμό ούτε όλες οι λοιπές παρεμβάσεις που ανέφερε ο Υπουργός Εθνικής Οικονομίας και Οικονομικών.

Και σε επίπεδο ευρωπαϊκό, δε, η Κυβέρνηση στηρίζει την πρωτοβουλία της Ευρωπαϊκής Επιτροπής αναφορικά με την ένωση αποταμιεύσεων και επενδύσεων που αποσκοπεί στη βελτίωση διοχέτευσης αποταμιεύσεων προς παραγωγικές επενδύσεις, προσφέρει στους πολίτες ευρύτερη πρόσβαση στις κεφαλαιαγορές και στις επιχειρήσεις καλύτερες επιλογές χρηματοδότησης, προκειμένου να τονωθεί η οικονομική ανάπτυξη.

Αντιλαμβανόμαστε ότι θα πρέπει, και σε επίπεδο ευρωπαϊκού πλαισίου και σε επίπεδο ελέγχου στο πλαίσιο των εθνικών αρχών που έχουν αυτήν την αρμοδιότητα, να διασφαλίζεται ότι δεν υπάρχουν στρεβλώσεις στην αγορά. Από εκεί και πέρα, όμως –το ξαναλέω- είμαστε μία Κυβέρνηση που παρενέβη. Δεν θυμάμαι άλλες παρεμβάσεις από κυβερνήσεις σε ένα θέμα που νομικά έχει ευαισθησίες -και το καταλαβαίνετε- γιατί η αγορά η συγκεκριμένη έχει ειδικά χαρακτηριστικά που διέπονται και από το ευρωπαϊκό δίκαιο και από το δίκαιο του ανταγωνισμού και από τη νομοθεσία περί εποπτείας της Τράπεζας Της Ελλάδος. Είμαστε εδώ, λοιπόν, να στηρίξουμε τον Έλληνα πολίτη και αυτό θα συνεχίσουμε να κάνουμε. Όπου υπάρχει η δυνατότητα, όπου υπάρχει δυνατότητα στήριξης, είμαστε εδώ προκειμένου να λάβουμε πρωτοβουλίες. Αυτό κάναμε και αυτό θα συνεχίσουμε να κάνουμε.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.45΄ λύεται η συνεδρίαση για τη Δευτέρα 30 Ιουνίου 2025 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**